(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΝΒ΄

Δευτέρα 28 Ιουνίου 2021 (Απόγευμα)

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας του Βουλευτή κ. Α. Αθανασίου, σελ.   
3. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Συζήτηση επικαίρων ερωτήσεων:   
 α) Προς τον Υπουργό Περιβάλλοντος και Ενέργειας, με θέμα: «Πλήρης εναντίωση Συλλόγων, Φορέων και κατοίκων της Ανατολικής Αττικής στην παράνομη λειτουργία ΧΥΤΑ/ΧΥΤΥ στο Γραμματικό», σελ.   
 β) Προς τον Υπουργό Δικαιοσύνης με θέμα: «Η πλήρης διαλεύκανση του θανάτου του Σήφη Βαλυράκη συνιστά όχι μόνο υποχρέωση της Πολιτείας αλλά και ελάχιστη ένδειξη τιμής στην ιστορία και στους αγώνες του», σελ.   
 γ) Προς τον Υπουργό Οικονομικών, με θέμα: «Μέτρα στήριξης για τη μελισσοκομία και υλοποίηση του προγράμματος ενίσχυσης των μελισσοκόμων της Κρήτης», σελ.   
 δ) Προς τον Υπουργό Ψηφιακής Διακυβέρνησης, με θέμα: «Στο απροχώρητο η κατάσταση στις υπηρεσίες των ΕΛΤΑ στην Περιφερειακή Ενότητα Φθιώτιδος εξαιτίας των χειρισμών της Κυβέρνησης», σελ.   
 ε) Προς τον Υπουργό Τουρισμού, με θέμα: «Σοβαρά προβλήματα στον τουρισμό της Βόρειας Ελλάδας στην έναρξη της τουριστικής περιόδου», σελ.   
 στ) Προς τον Υπουργό Οικονομικών, με θέμα: «Ενημέρωση σχετικά με τα αποτελέσματα και την πρόοδο εφαρμογής φορολογικών κινήτρων, που ενέκρινε η Βουλή για την προσέλκυση επενδύσεων και φυσικών προσώπων με φορολογική κατοικία στο εξωτερικό», σελ.   
 ζ) Προς τον Υπουργό Εξωτερικών, με θέμα: «Αξιολόγηση της εφαρμογής της Συμφωνίας των Πρεσπών και το κατά πόσο εφαρμόζονται τελικά, πλην της χρήσης του ονόματος Βόρεια Μακεδονία, οι υπόλοιπες ρυθμίσεις της Συμφωνίας αυτής», σελ.   
 η) Προς την Υπουργό Πολιτισμού και Αθλητισμού, με θέμα: «Κατάργηση εισιτηρίου εισόδου στο Παλαιό Φρούριο Κέρκυρας», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
Κατάθεση Εκθέσεως Διαρκούς Επιτροπής:

Η Διαρκής Επιτροπή Κοινωνικών Υποθέσεων καταθέτει την έκθεσή της στο σχέδιο νόμου του Υπουργείου Υγείας «Κύρωση της από 24 Μαρτίου 2021 τροποποίησης της από 3 Φεβρουαρίου 2020 επιμέρους Σύμβασης Δωρεάς για το Έργο 1, Παράρτημα 5 του ν. 4564 του 2018, και της από 13 Μαΐου 2021 τροποποίησης της από 6 Σεπτεμβρίου 2018 Σύμβασης Δωρεάς μεταξύ του Ιδρύματος «Κοινωφελές Ίδρυμα Σταύρος Νιάρχος» και του Ελληνικού Δημοσίου για την ενίσχυση και αναβάθμιση των υποδομών στον τομέα της υγείας και των παραρτημάτων της, ρυθμίσεις για την αντιμετώπιση της πανδημίας του κορωνοϊού COVID-19 και άλλες διατάξεις», σελ.

ΠΡΟΕΔΡΕΥΩΝ

ΑΘΑΝΑΣΙΟΥ Χ., σελ.

ΟΜΙΛΗΤΕΣ

Α. Επί διαδικαστικού θέματος:  
ΑΘΑΝΑΣΙΟΥ Χ. , σελ.  
  
Β. Επί των επικαίρων ερωτήσεων:  
ΑΠΑΤΖΙΔΗ Μ. , σελ.  
ΑΥΛΩΝΙΤΗΣ Α. , σελ.  
ΘΕΟΧΑΡΗΣ Θ. , σελ.  
ΚΕΓΚΕΡΟΓΛΟΥ Β. , σελ.  
ΛΟΒΕΡΔΟΣ Α. , σελ.  
ΜΑΛΑΜΑ Κ. , σελ.  
ΜΕΝΔΩΝΗ Σ. , σελ.  
ΠΑΠΑΔΗΜΗΤΡΙΟΥ Χ. , σελ.  
ΣΑΡΑΚΙΩΤΗΣ Ι. , σελ.  
ΣΚΥΛΑΚΑΚΗΣ Θ. , σελ.  
ΣΤΑΪΚΟΥΡΑΣ Χ. , σελ.  
ΣΤΥΛΙΟΣ Γ. , σελ.  
ΤΑΓΑΡΑΣ Ν. , σελ.  
ΤΣΙΑΡΑΣ Κ. , σελ.  
ΦΡΑΓΚΟΓΙΑΝΝΗΣ Κ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΡΝΒ΄

Δευτέρα 28 Ιουνίου 2021 (απόγευμα)

Αθήνα, σήμερα στις 28 Ιουνίου 2021, ημέρα Δευτέρα και ώρα 16.06΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΧΑΡΑΛΑΜΠΟΥ ΑΘΑΝΑΣΙΟΥ**.

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 28-6-2021 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΝΑ΄ συνεδριάσεώς του, της Δευτέρας 28 Ιουνίου 2021, καθ’ ο μέρος αφορά την ειδική ημερήσια διάταξη για την επαναληπτική κλήρωση ενώπιον της Ολομέλειας της Βουλής, από τον Πρόεδρό της, μεταξύ των μελών του Αρείου Πάγου και της Εισαγγελίας του Αρείου Πάγου, που έχουν διορισθεί ή προαχθεί στον βαθμό που κατέχουν πριν από την υποβολή της πρότασης για άσκηση δίωξης, για την ανάδειξη δύο [2] αναπληρωματικών μελών του Δικαστικού Συμβουλίου, καθώς και του ασκούντος καθήκοντα Εισαγγελέα, σύμφωνα με τα άρθρα 86 παράγραφος 4 του Συντάγματος, 158 παράγραφοι 1 και 2 του Κανονισμού της Βουλής και 8 του ν.3126/2003 «Ποινική ευθύνη των Υπουργών» όπως ισχύουν, μετά την από 22 Ιουλίου 2020 απόφαση της Ολομέλειας της Βουλής, για την άσκηση ποινικής δίωξης κατά του πρώην Αναπληρωτή Υπουργού Δικαιοσύνης κ. Δημητρίου Παπαγγελόπουλου, για την ενδεχόμενη τέλεση αξιόποινων πράξεων από τον ως άνω πρώην Αναπληρωτή Υπουργό Δικαιοσύνης κατά την άσκηση των καθηκόντων του)

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων κ. Κουτνατζής ενημερώνει το Σώμα ότι οι επίκαιρες ερωτήσεις που θα συζητηθούν είναι οι εξής:

Η υπ’ αριθμόν 871/14-6-2021 επίκαιρη ερώτηση, η οποία θα απαντηθεί από τον Υπουργό Οικονομικών κ. Χρήστο Σταϊκούρα.

Η υπ’ αριθμόν 878/17-6-2021 επίκαιρη ερώτηση, η οποία θα απαντηθεί από την Υπουργό Πολιτισμού και Αθλητισμού κ. Στυλιανή Μενδώνη.

Η υπ’ αριθμόν 6099/588/19-4-2021 ερώτηση (κατ’ άρθρο 130 παράγραφος 5 του Κανονισμού της Βουλής), η οποία θα απαντηθεί από τον Υπουργό Δικαιοσύνης κ. Κωνσταντίνο Τσιάρα.

Η υπ’ αριθμόν 876/17-6-2021 επίκαιρη ερώτηση, η οποία θα απαντηθεί από τον Υπουργό Τουρισμού κ. Θεοχάρη Θεοχάρη.

Η υπ’ αριθμόν 887/18-6-2021 επίκαιρη ερώτηση, η οποία θα απαντηθεί από τον Αναπληρωτή Υπουργό Οικονομικών κ. Θεόδωρο Σκυλακάκη.

Η υπ’ αριθμόν 882/18-6-2021 επίκαιρη ερώτηση, η οποία θα απαντηθεί από τον Υφυπουργό Εξωτερικών κ. Κωνσταντίνο Φραγκογιάννη.

Η υπ’ αριθμόν 874/16-6-2021 επίκαιρη ερώτηση, η οποία θα απαντηθεί από τον Υφυπουργό Περιβάλλοντος και Ενέργειας κ. Νικόλαο Ταγαρά.

Η υπ’ αριθμόν 6174/21-4-2021 ερώτηση (κατ’ άρθρο 130 παράγραφος 5 του Κανονισμού της Βουλής), η οποία θα απαντηθεί από τον Υφυπουργό Ψηφιακής Διακυβέρνησης κ. Γεώργιο Στύλιο.

Ξεκινούμε με τη συζήτηση της τέταρτης με αριθμό 874/16-6-2021 επίκαιρης ερώτησης πρώτου κύκλου της Βουλευτού Α΄ Ανατολικής Αττικής του ΜέΡΑ25 κ. Μαρίας Απατζίδη προς τον Υπουργό Περιβάλλοντος και Ενέργειας, με θέμα: «Πλήρης εναντίωση συλλόγων, φορέων και κατοίκων της Ανατολικής Αττικής στην παράνομη λειτουργία ΧΥΤΑ/ΧΥΤΥ στο Γραμματικό».

Κυρία Απατζίδη, έχετε τον λόγο για την πρωτολογία σας.

**ΜΑΡΙΑ ΑΠΑΤΖΙΔΗ:** Σας ευχαριστώ πολύ, κύριε Πρόεδρε.

Κύριε Υπουργέ, αρχικά να σας ευχαριστήσω που βρίσκεστε σήμερα εδώ για να συζητήσουμε ένα θέμα μείζονος σημασίας για την Ανατολική Αττική και για τους κατοίκους της αντίστοιχα. Να ξέρετε ότι κι εμείς ως ΜέΡΑ25 έχουμε πάρα πολύ ψηλά στην ατζέντα μας το περιβαλλοντικό αποτύπωμα.

Πάμε στο θέμα μας, όμως, γιατί σίγουρα γνωρίζετε ότι πάνω από εβδομήντα φορείς και σύλλογοι της Ανατολικής Αττικής μαζί με χιλιάδες κατοίκους της περιοχής έχουν εναντιωθεί με σθένος εδώ και χρόνια στην κατασκευή ολοκληρωμένης εγκατάστασης διαχείρισης αποβλήτων ΟΕΔΑ, δηλαδή ΧΥΤΑ, στη θέση Μαύρο Βουνό Γραμματικού του Δήμου Μαραθώνα, που θα επεξεργάζεται ογδόντα χιλιάδες τόνους απορριμμάτων τον χρόνο.

Πιστεύουμε ότι είστε ένας σοβαρός πολιτικός φορέας. Δεν θα είχατε επιλέξει ποτέ να λειτουργήσει ΧΥΤΑ μερικές εκατοντάδες μέτρα από τη θάλασσα του Ευβοϊκού, δηλαδή λίγα μόλις χιλιόμετρα από τη Λίμνη Μαραθώνα, δίπλα σε περιοχή «NATURA», κοντά στον εύφορο κάμπο του Μαραθώνα και σε απόσταση δυόμισι χιλιομέτρων από σεισμογενές ρήγμα, ιδιαίτερα μετά τις γνωματεύσεις των ειδικών για την αποδεδειγμένη υδατοπερατότητα των πετρωμάτων, την υπόγεια υδροφορία και τη γεωμορφολογία του χώρου με την ύπαρξη ρέματος, η οποία με βεβαιότητα θα οδηγεί τα υγρά στραγγίσματα κατευθείαν στη θάλασσα. Επιβεβαιώνονται, δηλαδή, τα επιχειρήματα όσων έχουν αντιρρήσεις γι’ αυτό το έργο.

Το συγκεκριμένο έργο δεν είναι απλώς επικίνδυνο. Είναι και απολύτως παράνομο, κύριε Υπουργέ, όπως προκύπτει από τις αναφορές των επιθεωρητών περιβάλλοντος και φυσικά χωρίς να υπάρχει καμμία επίκαιρη μελέτη περιβαλλοντικών επιπτώσεων.

Επιπλέον, η θέση που έχουν επιλέξει στα όρια του Δήμου Μαραθώνα βρίθει αρχαιολογικών ευρημάτων, τα οποία καταστράφηκαν σε μεγάλο βαθμό, ενώ έχουν τεράστια ιστορική σημασία, θαρρώ και για εσάς.

Γεωμορφολογικά είναι εντελώς ακατάλληλη η περιοχή και αποτελεί κίνδυνο για τη δημόσια υγεία, επειδή εκτός των άλλων η διαπερατότητα των εδαφών θα επιτρέψει στα στραγγίσματα να ρυπάνουν, σύμφωνα με τους ειδικούς, όχι μόνο το υπέδαφος και τη θάλασσα, αλλά επιπροσθέτως και τα νερά της λίμνης Μαραθώνα.

Αυτό που θέλω να ρωτήσω και που θα ήθελαν να ρωτήσουν οι κάτοικοι της Ανατολικής Αττικής που μένουν στο Γραμματικό είναι το εξής: Θα κυρώσετε άμεσα τόσο την προκήρυξη του διαγωνισμού για την ανέγερση μονάδων επεξεργασίας απορριμμάτων και βιοαποβλήτων όσο και την απόφαση λειτουργίας της ολοκληρωμένης εγκατάστασης διαχείρισης απορριμμάτων, η οποία περιλαμβάνει ΜΕΑ, ΜΕΒΑ, ΧΥΤΥ, ΧΥΤΑ στο Γραμματικό;

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κυρία συνάδελφε, σέβομαι την ευαισθησία σας για ένα θέμα σίγουρα σοβαρό, που αφορά στην προστασία του περιβάλλοντος και τη δημόσια υγεία. Όλα αυτά είναι αλληλένδετα και αλληλεπιδρούν μεταξύ τους.

Σήμερα, εκτός απροόπτου, απ’ αυτά που μπορώ να γνωρίζω είναι η ημερομηνία υποβολής των προσφορών για τον διαγωνισμό στον οποίο αναφέρεστε για την ολοκληρωμένη εγκατάσταση διαχείρισης αποβλήτων στη βορειοανατολική Αττική. Απ’ αυτά που γνωρίζω, η αποσφράγιση των προσφορών για την ανάδειξη του μειοδότη, που ήταν για τις 18 Ιουνίου, πάει στις 2 Ιουλίου. Το λέω αυτό επειδή αναφερθήκατε πριν και με ρωτήσατε τι μπορούμε να κάνουμε για να σταματήσουμε τη διαγωνιστική διαδικασία. Σήμερα κατατίθενται οι φάκελοι.

Γνωρίζω ότι υπάρχουν ενστάσεις από πλευράς αναδόχων και γνωρίζω ότι υπάρχουν και προσφυγές αλλά και κινήσεις προς το Συμβούλιο της Επικρατείας κατά αυτών των προσφυγών, για να κλείσει όποια εκκρεμότητα σχετικά με τη διαγωνιστική διαδικασία.

Καταλαβαίνετε, λοιπόν, ότι η απάντησή μου είναι ότι δεν γίνεται αυτή τη στιγμή να σταματήσει η διαγωνιστική διαδικασία. Το λέω επειδή με ρωτήσατε.

Να σας πω κάτι: Για το έργο για το οποίο συζητάμε υπάρχει διαφωνία για τη θέση. Είναι, όμως, απαραίτητο να υπάρχει ένας οργανωμένος χώρος, ο οποίος να ανταποκρίνεται στις προδιαγραφές και τις απαιτήσεις που αφορούν στην προστασία του περιβάλλοντος αλλά και στη διαχείριση των στερεών αποβλήτων. Είναι διαχρονική υποχρέωση αυτό αλλά και η καθυστερημένη λύση ενός μεγάλου προβλήματος.

Θέλω να σας πω ότι αυτό έχει ξεκινήσει εδώ και δεκαοκτώ χρόνια. Η πρώτη απόφαση έγκρισης περιβαλλοντικών όρων είναι του 2003. Μετά απ’ αυτή έχουν υπάρξει παρατάσεις και τροποποιήσεις και φτάσαμε στην τελευταία απόφαση στις 4-11-2015 για την τροποποίηση και ανανέωση ισχύος της απόφασης έγκρισης περιβαλλοντικών όρων που ισχύει μέχρι το 2025.

Επίσης θέλω να σας πω ότι για όλες αυτές τις αποφάσεις έγκρισης περιβαλλοντικών όρων, πριν εγκριθούν, υπάρχουν μελέτες περιβαλλοντικών επιπτώσεων που αξιολογούνται και βεβαίως λαμβάνονται μέτρα και προτείνονται μέτρα για την προστασία του περιβάλλοντος, για να ελαχιστοποιηθούν τα όποια προβλήματα.

Επίσης, παράλληλα με αυτή την αξιολόγηση, προτείνονται και παρεμβάσεις για να προστατευθεί ο χώρος και το περιβάλλον. Πριν από λίγες μέρες είχα μια ερώτηση του αξιότιμου συναδέλφου σας και συναδέλφου μας για ανάλογη περίπτωση -από την άλλη πλευρά, όμως- στη Φυλή, για την επέκταση του χώρου πάλι για τα στερεά απόβλητα, για τα απορρίμματα. Ξέρετε, από τη μία παρατείνουμε επεκτείνοντας παλιές, σίγουρα πολύ προβληματικές καταστάσεις, ακριβώς επειδή δεν προβλέψαμε οργανωμένους όρους που να πληρούν προϋποθέσεις και προδιαγραφές προστασίας αλλά και επεξεργασίας, σαν κι αυτές που συζητάμε.

Δεν μπορεί να καθυστερήσουμε άλλο. Πέρασαν δεκαοκτώ χρόνια από την πρώτη ΑΕΠΟ. Μην πάμε άλλα δεκαοκτώ χρόνια πίσω, σταματώντας τη διαδικασία. Έχουμε φτάσει στην πηγή, επιτέλους, να δώσουμε διέξοδο και λύση στο πρόβλημα. Επειδή όμως είναι συμπληρωματικές οι απαντήσεις και δεν θέλω να καταχραστώ τον χρόνο, θα συμπληρώσω στη δευτερολογία του.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Υπουργέ.

Κυρία Απατζίδη, παρακαλώ, για τη δευτερολογία σας.

**ΜΑΡΙΑ ΑΠΑΤΖΙΔΗ:** Ευχαριστώ πολύ, κύριε Πρόεδρε.

Κύριε Υπουργέ, θα ρωτήσω κάτι προσωπικό. Υπάρχει περίπτωση κάποιος άνθρωπος να πάει να πάρει ένα ψάρι και να το βάλει ποτέ στο τραπέζι του για να το φάει; Δεν θα το κάνατε ούτε εσείς ούτε εγώ ούτε κανένας μας. Εκεί είναι η βασική διαφορά, γιατί δεν πρέπει να γίνει και γιατί δεν πρέπει να προχωρήσει. Αντιλαμβάνομαι ότι μπορεί να μην υπάρχει πολιτική βούληση και το σέβομαι πολύ. Είστε πολύ προσεκτικός σε αυτά που λέτε. Όπως πολύ σωστά είπατε ότι από το 2003 εκδόθηκε η πρώτη υπουργική απόφαση για την κατασκευή εγκατάστασης διαχείρισης αποβλήτων στο Γραμματικό. Δηλαδή, έχουν γίνει δεκάδες δυναμικές κινητοποιήσεις. Είστε έμπειρος πολιτικός, σίγουρα πολύ πιο έμπειρος από μένα. Οπότε γνωρίζετε τι έχει γίνει τότε. Έχουν αντιρρήσεις πάνω σε αυτό, γιατί θεωρούν ότι είναι εξαιρετικά επικίνδυνο για την υποβάθμιση της περιοχής τους. Είναι σημαντικό αυτό. Ας μην ξεχνάμε ότι είναι μια πάρα πολύ καλή περιοχή.

Εκτός των άλλων, πάνω από εβδομήντα τοπικοί φορείς και σύλλογοι πολιτιστικοί, εξωραϊστικοί, λαογραφικοί, αθλητικοί, σύλλογοι γυναικών και γονέων, ναυτικοί κ.λπ. από Νέα Μάκρη, Ραφήνα, Πικέρμι, Νέο Βουτζά, Γραμματικό, Ωρωπό, Μάτι, Βαρνάβα, Κάλαμο προσέφυγαν, κύριε Υπουργέ, στο Συμβούλιο της Επικρατείας, όπως πολύ σωστά είπατε και εσείς προηγουμένως. Σας άκουσα προσεκτικά. Αυτό που ζητούσαν από το Συμβούλιο της Επικρατείας τι ήταν; Ήταν να ακυρωθεί η αντισυνταγματική και αντίθετη στην ευρωπαϊκή και στην ελληνική νομοθεσία διακήρυξη επιλογής αναδόχου του έργου στην οποία είχε ενσωματωθεί η απόφαση έγκρισης περιβαλλοντικών όρων. Η εν λόγω απόφαση τότε όμως, όπως λένε οι προσφεύγοντες, εκδόθηκε κατά παράβαση των νομοθετικών κανόνων περιβαλλοντικής αδειοδότησης έργων.

Αναλυτικότερα, υποστήριξαν τότε ότι η διακήρυξη επιλογής αναδόχου εκδόθηκε κατά παράβαση του νόμου. Μιλάω συγκεκριμένα για ένα έναν νόμο, τον ν.4014/2011 και της ευρωπαϊκής οδηγίας 9243, κύριε Υπουργέ, που προστατεύει τη διατήρηση των φυσικών οικοτόπων και ειδικά αυτών που είναι ενταγμένοι στο πανευρωπαϊκό οικολογικό δίκτυο «NATURA 2000», στο οποίο έχει ενταχθεί από το 2017 η περιοχή. Η επιλογή αναδόχου αντιβαίνει στην οδηγία 2000/60 για την προστασία των ρεμάτων.

Η ανανέωση της απόφασης έγκρισης περιβαλλοντικών όρων που έγινε από το 2015 εκδόθηκε κατά πλάνη περί τα πράγματα, καθώς υπάρχουν δύο ρέματα στην περιοχή όπου θα υλοποιηθεί το έργο. Να σημειωθεί εδώ ότι τα ρέματα αυτά δεν έχουν ακόμα οριοθετηθεί, όπως επιβάλλει η νομοθεσία και η νομολογία του Συμβουλίου της Επικρατείας. Αυτό είναι πάρα πολύ σημαντικό και αν μπορείτε να μου απαντήσετε στη δευτερολογία σας. Οι φορείς επισημαίνουν ότι, σύμφωνα με τις επιταγές του άρθρου 24 του Συντάγματος, η εκτέλεση τεχνικών έργων κοντά σε ρέματα επιτρέπεται μόνο με την προϋπόθεση ότι διασφαλίζεται η ανεμπόδιστη επιτέλεση της φυσικής λειτουργίας τους και δεν επιτρέπεται η αλλοίωση της φυσικής κατάστασης των ρεμάτων, η επίχωση και κάλυψη της κοίτης τους.

Μιλάω συγκεκριμένα. Δεν λέω λόγια του αέρα εδώ στο Κοινοβούλιο. Πέραν όλων αυτών, η προγραμματισμένη κατασκευή μονάδας επεξεργασίας αστικών στερεών αποβλήτων και μονάδας επεξεργασίας βιοαποβλήτων συνιστά επέμβαση μεγάλης κλίμακας, η οποία ξεπερνά τη φέρουσα ικανότητα της περιοχής. Δηλαδή, θα προκαλέσει σημαντική και ανεπανόρθωτη οικολογική υποβάθμιση της περιοχής, όπως σας είπα από την αρχή. Είναι εντυπωσιακό δε ότι μέχρι σήμερα δεν έχει εκπονηθεί καμμία προβλεπόμενη ειδική μελέτη οικολογικής αξιοποίησης, προκειμένου να υπάρξει εκτίμηση των επιπτώσεων όλου του έργου που πρόκειται να κατασκευαστεί στην ευρύτερη περιοχή, συμπεριλαμβανομένης και της θαλάσσιας έκτασης του νότιου Ευβοϊκού, του Εθνικού Πάρκου Σχοινιά Μαραθώνα και του υγροτόπου του Σχοινιά. Επαναλαμβάνω ότι οι εν λόγω περιοχές αποτελούν προστατευόμενες περιοχές «NATURA 2000», οι οποίες -σε απλά ελληνικά- δεν αγγίζονται, κύριε Υπουργέ, διά νόμου. Βεβαίως δεν είναι μόνο τα θαλάσσια ύδατα και ο υδροφόρος ορίζοντας που θα μολυνθούν, αλλά και ο αέρας της περιοχής. Αυτό σημαίνει ό,τι μια πολύ πρόσφατη μελέτη στην Ιταλία έδειξε, ότι οι επιπτώσεις στο αναπνευστικό σύστημα και στην καρδιά ατόμων που κατοικούσαν σε απόσταση πέντε χιλιομέτρων από τις εγκαταστάσεις ΧΥΤΗ ήταν πολύ περισσότερες από ό,τι στον γενικό πληθυσμό. Επιπλέον, ο κίνδυνος προσβολής των κατοίκων από καρκίνο του πνεύμονα ήταν σημαντικά αυξημένος.

Με τα δεδομένα που προανέφερα δεν μπορούμε παρά να καταλήξουμε ότι αυτό το εγκληματικό έργο πρέπει να ακυρωθεί. Αυτό το ζητάμε από εσάς, κύριε Υπουργέ, που είστε ο αρμόδιος, να μεριμνήσετε για τη διασφάλιση της υγείας των κατοίκων της Ανατολικής Αττικής και να μην επιτρέψετε τη μετατροπή των περιοχών «NATURA» σε χαβούζα.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κυρία συνάδελφε, σέβομαι την ευαισθησία όλων των φορέων, την αγωνία και τον προβληματισμό. Όμως, ξέρετε, συνηθίσαμε για πολλά χρόνια να βλέπουμε σκουπίδια παντού, χύμα, ανεξέλεγκτα, χώρους υγειονομικής ταφής αποβλήτων και απορριμμάτων. Πάμε να φτιάξουμε κάποιον οργανωμένο χώρο, που πληροί προϋποθέσεις και προδιαγραφές. Δεν τις βρήκαμε εμείς σε όλο τον κόσμο μόνοι μας και για πρώτη φορά τώρα. Το κάνουμε ακόμη και αντιγράφοντας συστήματα τα οποία έχουν υπάρξει χρόνια πριν, έξω από εμάς και πριν από εμάς, και τα οποία έχουν επισκεφθεί πολλοί και τα έχουν δει στην πράξη να λειτουργούν.

Η ευθύνη και ο φόβος δεν είναι από τους οργανωμένους χώρους που για πρώτη φορά επιτέλους πάμε να φτιάξουμε. Θα τους δούμε και στην πράξη. Οι φορείς βλέπουν αυτά που είναι χύμα ακόμη και στα οποία εμείς δεν βάζουμε τάξη. Σου λέει «άντε άλλος ένας χώρος υγειονομικής ταφής απορριμμάτων και στο Γραμματικό». Δεν είναι έτσι. Οι προβληματισμοί που αναφέρατε είναι προβληματισμοί όλων μας, διότι θέλουμε να προστατεύσουμε το περιβάλλον και τη βιοποικιλότητα σε όλους τους χώρους. Ενδιαφερόμαστε κι εμείς ακριβώς όπως ενδιαφέρεστε κι εσείς για την προστασία.

Αναφερθήκατε πριν σε ό,τι αφορά στη θέση και τις αποστάσεις από ευαίσθητους χώρους. Θέλω να σας πω κατ’ αρχάς ότι η θέση που έχει επιλεγεί είναι εκτός περιοχών του δικτύου «NATURA 2000». Από την έκταση του έργου δεν διέρχεται υδατόρεμα. Το Συμβούλιο της Επικρατείας επανειλημμένα το 2011 και το 2014, δύο φορές, όπως και με άλλες προγενέστερες αποφάσεις, απέρριψε τον ισχυρισμό ότι από τη θέση υλοποίησης του έργου διέρχεται υδατόρεμα. Το λέω γιατί πολλές φορές είχε υπάρξει και τέτοια αναφορά.

Το έργο από πλευράς γεωλογικής και υδρογεωλογικής καταλληλότητας εξετάστηκε κατά την περιβαλλοντική αδειοδότησή του, χωρίς να προκύψει πρόβλημα τέτοιο, το οποίο να συνηγορεί σε ό,τι αφορά τη θέση χωροθέτησής του.

Σε ό,τι αφορά στην εθνική στρατηγική -επειδή όλα αλλάζουν και γίνονται αυστηρότερα, καθώς έχουμε εμπειρίες και λειτουργίες ανάλογων χώρων και εργοστασίων επεξεργασίας αλλού, όπως είπα-, αυτό το οποίο εξελίσσεται και ο στόχος είναι να ελαχιστοποιήσουμε κατ’ αρχάς τα απορρίμματα που θα πάμε προς επεξεργασία, αξιοποιώντας τη δυνατότητα διαλογής στην πηγή. Ό,τι ανακυκλώνεται να το ανακυκλώσουμε. Κι ό,τι τελικά μείνει ως υπόλειμμα, στο 10% της αρχικώς παραγόμενης ποσότητας, να το πάμε στον χώρο υγειονομικής ταφής υπολειμμάτων.

Αυτή η διαδικασία είναι εθνικός στόχος αλλά και της Ευρωπαϊκής Ένωσης. Επειδή αναφερθήκατε και σε θέματα που αφορούν στην αξιοποίηση των νερών, θέλω να σας πω ότι σύμφωνα με το Ινστιτούτο Γεωλογικών και Μεταλλευτικών Ερευνών, από μελέτες που έχει κάνει και το Εθνικό Μετσόβιο Πολυτεχνείο έχει προκύψει ότι δεν υπάρχει κίνδυνος σε ό,τι αφορά τα υπόγεια νερά από τη λειτουργία του ΧΥΤΗ και ότι το έργο είναι περιβαλλοντικά ασφαλές. Αυτά δεν τα λέω εγώ. Τα λένε οι ειδικοί, λαμβάνοντας υπ’ όψιν τις ιδιαιτερότητες του χώρου στις οποίες αναφερθήκατε και εσείς, στο ανάγλυφο, στα γεωλογικά στοιχεία και στην εγγύτητα σε σχέση με ευαίσθητους αποδέκτες. Ο στόχος δεν είναι να τα στείλουμε κάπου και διαμέσου αυτών να δημιουργήσουμε περισσότερα προβλήματα στο φυσικό περιβάλλον και στη βιοποικιλότητα.

Αυτές είναι οι παρατηρήσεις μας. Και θέλω να τονίσω πως στην Ελλάδα καθυστερήσαμε να πάρουμε αποφάσεις και γι’ αυτό ο κόσμος κοιτάζει καχύποπτα όλους, επειδή βλέπει εικόνες που δεν περιποιούν τιμή για κανέναν και νομίζω ότι ανάλογες εικόνες θα δουν και στην περιοχή τους. Δεν είναι έτσι και δεν πρέπει να είναι έτσι. Είμαστε εδώ για να παρακολουθήσουμε να μην είναι έτσι, για να τηρήσουμε τις προδιαγραφές και όλα εκείνα τα οποία είναι απαιτούμενα για τη σωστή και ασφαλή λειτουργία της μονάδας που θα επεξεργαστεί όλα αυτά τα απορρίμματα.

Με αυτές τις παρατηρήσεις, ξαναλέω, και σεβόμενος και την ευαισθησία που θέλω να ξέρετε ότι είναι ίδια και για εμάς, γιατί είναι κοινός ο στόχος και κοινό το αποτέλεσμα που θέλουμε να πετύχουμε, κινούμαστε σε αυτή την κατεύθυνση, παρακολουθώντας όμως και ελέγχοντας τους πάντες και τα πάντα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε κι εμείς, κύριε Υπουργέ.

Προχωρούμε στη δεύτερη με αριθμό 6099/588/19-4-2021 ερώτηση και αίτηση κατάθεσης εγγράφων του κύκλου των αναφορών και ερωτήσεων του Βουλευτή Ηρακλείου του Κινήματος Αλλαγής κ. Βασίλειου Κεγκέρογλουπρος τον Υπουργό Δικαιοσύνης με θέμα: «Η πλήρης διαλεύκανση του θανάτου του Σήφη Βαλυράκη συνιστά όχι μόνο υποχρέωση της πολιτείας, αλλά και ελάχιστη ένδειξη τιμής στην ιστορία και στους αγώνες του».

Θα απαντήσει ο Υπουργός Δικαιοσύνης κ. Κωνσταντίνος Τσιάρας.

Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, επανερχόμαστε με επίκαιρη ερώτηση για ένα θέμα που δεν είναι απλά για εμάς σοβαρό, αλλά έχει και έντονο συναισθηματικά χαρακτήρα. Το Κίνημα Αλλαγής, αλλά πιστεύω ότι κάθε δημοκράτης πολίτης σε αυτή τη χώρα, έχει ευαισθητοποιηθεί, όπως πιστεύω και η Κυβέρνηση, γιατί αποτελεί ζήτημα τιμής και δικαιοσύνης να διερευνηθεί σε βάθος και να αποκαλυφθεί όλη η αλήθεια για τις συνθήκες και τους υπαίτιους του τραγικού θανάτου του Σήφη Βαλυράκη, ενός ανθρώπου που έδωσε τη ζωή του στα κοινά και όχι μόνο, στον αντιδικτατορικό αγώνα, στη Βουλή, στην κυβέρνηση, στην Κρήτη και με κάθε τρόπο τίμησε την ψήφο των πολιτών που τον εξέλεγαν για χρόνια στο ελληνικό Κοινοβούλιο.

Από τις πρώτες μέρες του θανάτου του ζητήσαμε την άμεση διαλεύκανση της υπόθεσης και λάβαμε μάλιστα καταφατική απάντηση από τον Υπουργό Ναυτιλίας κ. Πλακιωτάκη, ο οποίος προΐσταται του Λιμενικού Σώματος, το οποίο διενεργούσε την προανάκριση. Ωστόσο, από τότε τίποτα ουσιαστικό δεν έχει γίνει προς την κατεύθυνση που ζητούμε, της διαλεύκανσης της υπόθεσης. Αντιθέτως, είδαμε κάποιοι να σπεύδουν να προδικάζουν ότι πρόκειται για ατύχημα, την ώρα που όχι ένας, αλλά δύο μάρτυρες διαψεύδουν κατηγορηματικά, δείχνοντας προς την κατεύθυνση συγκεκριμένων ψαράδων που φέρεται ότι κάνουν κουμάντο, όπως λέγεται, στην περιοχή, οι οποίοι λογομάχησαν και εν τέλει κτύπησαν θανάσιμα τον Σήφη Βαλυράκη.

Είναι χαρακτηριστικές οι δύο εκθέσεις που περιλαμβάνονται στη δικογραφία, αφ’ ενός η επίσημη ιατροδικαστική έκθεση του κ. Νικολάου Καλόγρια, αλλά και η έκθεση της έγκριτης καθηγήτριας κ. Χαράς Σπηλιοπούλου, οι οποίοι μιλούν για κτυπήματα που δεν μπορούν να προέρχονται από το σκάφος.

Ο δικηγόρος μάλιστα της οικογένειας του εκλιπόντος κ. Μανώλης Φωτάκης κάνει ευθέως λόγο για προσπάθεια συγκάλυψης, κουκουλώματος δηλαδή, παρά την πληθώρα των στοιχείων που υπάρχουν. Η εκπομπή «Φως στο τούνελ» της κ. Νικολούλη καθώς και πολλοί έγκριτοι δημοσιογράφοι, όπως ο Γιώργος Παπαχρήστος και άλλοι, έχουν συνεισφέρει στο μέτρο του δυνατού τα μέγιστα, προκειμένου να χυθεί άπλετο φως στην υπόθεση.

Θα καταθέσω, κύριε Υπουργέ, το αναλυτικό υπόμνημα από 26-5-2021 της οικογένειας του Σήφη Βαλυράκη στο οποίο εκτίθεται το σύνολο των γνωστών, μέχρι σήμερα, στοιχείων, τόσο από μαρτυρικές καταθέσεις όσο και από την τεχνική πραγματογνωμοσύνη και τη νεκροψία που διενεργήθηκαν.

(Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά το προαναφερθέν υπόμνημα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σας ερωτώ, λοιπόν, σήμερα με βάση όλα αυτά, κύριε Υπουργέ, αν από την ημέρα που σας καταθέσαμε τη γραπτή ερώτηση προβήκατε σε κάποιες ενέργειες και ποιες ήταν αυτές, ώστε να συμβάλετε για να προχωρήσει απρόσκοπτα, με αποτελεσματικότητα και ταχύτητα η διερεύνηση της υπόθεσης, να διαλευκανθούν οι συνθήκες της υπόθεσης του Σήφη Βαλυράκη, να αποκαλυφθούν και να οδηγηθούν στη δικαιοσύνη, γνωρίζοντας βεβαίως μέχρι πού φτάνουν και οι αρμοδιότητές σας και οι αρμοδιότητες της εισαγγελίας και άλλων φορέων.

Ευχαριστώ πάρα πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κι εμείς ευχαριστούμε.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Ευχαριστώ, κύριε Πρόεδρε.

Αξιότιμε κύριε συνάδελφε, σας άκουσα προσεκτικά και ξέρετε τη βαθιά εκτίμηση που τρέφω στο πρόσωπό σας. Θέλω να σας διαβεβαιώσω πως και για εμένα προσωπικά ο απροσδόκητος χαμός του Σήφη Βαλυράκη, με τον οποίο πρόλαβα κι εγώ να συνυπάρξω στα έδρανα του ελληνικού Κοινοβουλίου, με λυπεί βαθύτατα.

Σίγουρα δεν θα μπορούσαμε να φανταστούμε πως το νήμα της ζωής αυτού του ανθρώπου, που όλοι τιμούμε, θα κοβόταν τόσο αιφνιδιαστικά. Επίσης, θα συμφωνήσω πως ο σεβασμός μας στην ιστορία του Σήφη Βαλυράκη επιβάλλει τη διαλεύκανση της υπόθεσης, ώστε να δοθούν οι απαντήσεις για τον θάνατό του, πρωτίστως βεβαίως στους οικείους του, που ζουν όλο αυτό το διάστημα με ερωτηματικά.

Αυτό άλλωστε θα πρέπει να συμβαίνει και για κάθε άλλο συμπολίτη μας ο θάνατος του οποίου είτε είναι με βεβαιότητα είτε δημιουργεί την υποψία πως μπορεί ενδεχομένως να είναι αποτέλεσμα κάποιας εγκληματικής ενέργειας. Αυτό φαντάζομαι πως είναι συνταγματική υποχρέωση των αρχών της πολιτείας, αλλά βεβαίως και της δικαιοσύνης.

Η συνταγματική αυτή επιταγή υποχρεώνει τις παραπάνω αρχές να συνεργαστούν καλή τη πίστει και με μεθοδικότητα κατά τη διερεύνηση ενός εγκλήματος ή υποτιθέμενου εγκλήματος στη βάση των κανόνων του κράτους δικαίου και της ποινικής δικονομίας. Οι κανόνες αυτοί είναι πολύ συγκεκριμένοι και επιβάλλουν κατ’ αρχάς την αποχή του Υπουργού Δικαιοσύνης από οποιαδήποτε πράξη που θα μπορούσε να θεωρηθεί αθέμιτη παρεμβολή στο έργο της δικαιοσύνης.

Και φυσικά το Υπουργείο Δικαιοσύνης δεν έχει τη δυνατότητα να παρακολουθεί τις ενέργειες της προανακριτικής αρχής του Λιμενικού Σώματος, αφού βεβαίως -το ξέρετε κι εσείς- δεν υφίσταται καμμία σχέση ιεραρχικής εξάρτησης που θα μπορούσε να δικαιολογήσει κάτι τέτοιο.

Άλλωστε, η μόνη δυνατότητα που δικονομικά υπήρχε στον Υπουργό Δικαιοσύνης, είτε δηλαδή να παραγγέλνει στον Εισαγγελέα Πλημμελειοδικών τη διενέργεια προκαταρκτικής εξέτασης για κάθε αξιόποινη πράξη είτε σε υποθέσεις όπως αυτή εξαιρετικής φύσης να ζητήσει από τον Εισαγγελέα του Αρείου Πάγου να παραγγείλει τη διενέργεια της ανάκρισης και την εισαγωγή της υπόθεσης στο ακροατήριο κατ’ απόλυτη προτεραιότητα, φαντάζομαι γνωρίζετε ότι καταργήθηκε στην πρόσφατη αναθεώρηση του Ποινικού Κώδικα και του Κώδικα Ποινικής Δικονομίας. Και σωστά έγινε κατά τη γνώμη μου, αφού επρόκειτο για μια διάταξη που ουδέποτε χρησιμοποιήθηκε και που θα άφηνε την αχλή μιας πολιτικής σκοπιμότητας πίσω από μια ενδεχόμενη απόφαση ενεργοποίησής της.

Επομένως, και με δεδομένο πρόσφατα γεγονότα που αποκάλυψαν μια συνταγματικά άκομψη συναναστροφή της εκτελεστικής με τη δικαστική εξουσία, θα ήταν ανεπίτρεπτη η όποια δική μου παρέμβαση στο έργο των εισαγγελικών αρχών που διερευνούν την υπόθεση.

Ωστόσο, όμως, στο πλαίσιο της θεσμικά επιτρεπτής επικοινωνίας που αποκαταστήσαμε με τις ανώτατες δικαστικές αρχές, απέστειλα αντίγραφο της ερώτησης που καταθέσατε μαζί με τους αξιότιμους συναδέλφους σας στον Εισαγγελέα του Αρείου Πάγου, ώστε να λάβει γνώση του ενδιαφέροντος που επιδεικνύει το κοινοβουλευτικό Σώμα για την εν λόγω υπόθεση, ζητώντας του να ενεργήσει κατά την κρίση του.

Για κάποιες από τις λεπτομέρειες που αφορούν στο στάδιο που ενδεχομένως βρίσκεται η έρευνα θα επανέλθω στη δευτερολογία μου. Υπάρχουν κάποια πράγματα τα οποία μπορούν βεβαίως να ειπωθούν και μπορούν να γίνουν γνωστά.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Εμείς ευχαριστούμε, κύριε Υπουργέ.

Κύριε Κεγκέρογλου, έχετε τον λόγο για τη δευτερολογία σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, βεβαίως, και το είπα από την αρχή, γνωρίζουμε ότι έχει καταργηθεί η δυνατότητα και η έννοια της παραγγελίας.

Όμως, κι εσείς γνωρίζετε πολύ καλά ότι μπορείτε στο πλαίσιο της θεσμικής επικοινωνίας, όπως σωστά είπατε, να ενημερωθείτε και να ελέγξετε -εντός ή εκτός εισαγωγικών- διαδικασίες που αφορούν τους αρμόδιους εισαγγελείς σε σχέση κυρίως με ολιγωρίες μας και προφανώς όχι σε σχέση με το περιεχόμενο. Καθυστερήσεις και ολιγωρίες θα πρέπει με κάποιον τρόπο να μας ωθήσουν στο να δούμε θεσμικά πώς μπορούν να αποφευχθούν. Αυτό συμβαίνει με την Εισαγγελία της Χαλκίδας. Πρέπει να δούμε γιατί δεν έχει ολοκληρωθεί ακόμα η προανάκριση. Αυτό είναι ένα θέμα.

Άλλωστε, με το άρθρο 32 του Κώδικα Ποινικής Δικονομίας ο ίδιος ο Εισαγγελέας του Αρείου Πάγου έχει αρμοδιότητα σε υποθέσεις εξαιρετικής φύσης να διατάσσει την ανάκριση και την εισαγωγή της υπόθεσης κατ’ απόλυτη προτεραιότητα.

Εμείς ζητούμε δι’ υμών, κύριε Υπουργέ, να γίνει ό,τι είναι ανθρωπίνως δυνατό και θεσμικώς επιτρεπτό από την Εισαγγελία του Αρείου Πάγου για την επιτάχυνση της προανάκρισης. Αν αυτή η πολύκροτη υπόθεση που απασχολεί την κοινή γνώμη δεν είναι μια περίπτωση εξαιρετικής φύσης, κατά την έννοια του νόμου, τότε ποια είναι;

Όμως, κύριε Υπουργέ, μπορείτε να συνεργαστείτε και με τον Υπουργό Ναυτιλίας για τις έρευνες του Λιμενικού ως μέλη της ίδιας Κυβέρνησης, αφού την Κυβέρνηση ερωτούμε. Είναι προφανές ότι εμείς θα παρακολουθήσουμε ούτως ή άλλως πολύ στενά και την από εδώ και πέρα πορεία των ερευνών, τόσο στο τοπικό επίπεδο της Εύβοιας όσο και στο επίπεδο του Αρχηγείου του Σώματος στον Πειραιά, και, εφόσον χρειαστεί, θα επανέλθουμε με ερώτηση προς τον Υπουργό Εμπορικής Ναυτιλίας.

Όμως, πιστεύω ότι θα ήταν θεσμικά σωστό να υπάρξει μια δική σας συνεργασία με τον Υπουργό για την ενημέρωσή σας και την ανταλλαγή ενημέρωσης, αν θέλετε, για τη διαλεύκανση της υπόθεσης και κυρίως την έκφραση της βούλησης αυτής, που δέχομαι πολύ καλά ότι υπάρχει από την πλευρά σας ως Υπουργού.

Θυμίζουμε ότι η οικογένεια του εκλιπόντος από τις 2 Φεβρουαρίου έχει, ήδη, υποβάλει έγκληση κατά παντός υπευθύνου, ενώ από τις 16 Μαρτίου έχει καταθέσει συμπληρωματικό υπόμνημα. Σε αυτά τα υπομνήματα εκτίθεται το σύνολο των μέχρι σήμερα στοιχείων τόσο από τις μαρτυρικές καταθέσεις όσο και από την τεχνική πραγματογνωμοσύνη και τη νεκροψία, όπως και σε αυτό το οποίο σας κατέθεσα σήμερα και το οποίο είναι πάρα πολύ σημαντικό.

Υπάρχουν παραλείψεις από το Λιμενικό στην Ερέτρια. Αυτές αφορούν τη μετακίνηση του σκάφους. Υπάρχει ερωτηματικό για τον λόγο που έγινε. Επίσης, αφορούν κρίσιμες ανακριτικές πράξεις. Γι’ αυτό ζητείται να ασκηθεί δίωξη στους υπεύθυνους προανακριτικούς υπαλλήλους του Λιμενικού, καθώς και να μεταφερθεί η δικογραφία από την Ερέτρια στο Κεντρικό Λιμεναρχείο Πειραιώς, καθώς και να παρασχεθεί η συνδρομή του Τμήματος Ανθρωποκτονιών της ΕΛ.ΑΣ.. Θα πρέπει να γνωρίζουν όλοι και προς κάθε κατεύθυνση, κάτι που νομίζω ότι ενισχύει και η δική σας τοποθέτηση σήμερα, ότι υπάρχει υποχρέωση, περισσότερο ηθική, αλλά και πολιτική και θεσμική, να χυθεί άπλετο φως. Δεν θα κουραστούμε φυσικά εμείς, αλλά και προπάντων η οικογένεια που το έχει υποχρέωση, να ζητάμε τη διαλεύκανση της υπόθεσης. Πώς αλλιώς θα μπορούσε να γίνει, άλλωστε;

Υπάρχουν στοιχεία, υπάρχουν ισχυρές ενδείξεις ότι εδώ δεν πρόκειται για ένα απλό ατύχημα και την κακιά ώρα. Με βάση αυτές τις ενδείξεις, όλα οδηγούν στο ότι έχει υπάρξει εγκληματική ή και δολοφονική ενέργεια συγκεκριμένων προσώπων. Άρα, αν υπάρχουν κάποιοι, όποιοι κι αν είναι αυτοί, που κωλυσιεργούν ή βάζουν προσκόμματα θα πρέπει να κατανοήσουν ότι δεν θα αφήσουμε έτσι την υπόθεση και δεν θα υπάρξει ανοχή σε καμμία πράξη που δεν συμβαδίζει με αυτές που επιβάλλει το ευνομούμενο κράτος, ιδιαίτερα στον χώρο της δικαιοσύνης.

Από τα λόγια σας φαίνεται ότι ως εκπρόσωπος της Κυβέρνησης είστε σύμφωνος και σύμμαχος σε αυτή την προσπάθεια που κάνουμε για να διαλευκανθεί αυτή η ομιχλώδης υπόθεση, αλλά πάρα πολύ σημαντική και κρίσιμη για μας. Η αλήθεια πρέπει να είναι το τελικό αποτέλεσμα.

Κύριε Υπουργέ, θα ήθελα να σας ευχαριστήσω, επισημαίνοντας ξανά ότι γνωρίζουμε τις αρμοδιότητες. Ζητούμε, όμως, να γίνει οτιδήποτε είναι ανθρωπίνως και θεσμικώς δυνατό για να μπορέσουμε να ωθήσουμε την υπόθεση προς τη διαλεύκανση,

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Ευχαριστώ, κύριε Πρόεδρε.

Αξιότιμε, κύριε Κεγκέρογλου, όπως σας επισήμανα και στην πρωτολογία μου, είναι κοινά αποδεκτό, κάτι που τονίσατε και αποδεχθήκατε κι εσείς, πως η συνταγματική αρχή της διάκρισης των εξουσιών συνιστά μια θεμελιώδη έννοια κάθε σύγχρονης δημοκρατίας και κάθε ευνομούμενης πολιτείας. Η εκτελεστική εξουσία έχει την ευθύνη να ασκεί τη διακυβέρνηση του κράτους και να δρα σύμφωνα με τους νόμους, ενώ η δικαστική εξουσία έχει ευθύνη να τους εφαρμόζει.

Η διαλεύκανση των συνθηκών του θανάτου του Σήφη Βαλυράκη ανήκει στην αποκλειστική αρμοδιότητα των δικαστικών αρχών που διενεργούν αυτή τη στιγμή την προανάκριση. Τυχόν υποδείξεις για το ανακριτικό έργο τους ή τον τρόπο συλλογής των αποδείξεων μπορεί να δημιουργήσει την αίσθηση της ευθείας παρέμβασης της εκτελεστικής εξουσίας στη δικαστική, αλλά ενδεχομένως και την πεπλανημένη εντύπωση πως το Υπουργείο Δικαιοσύνης ασκεί καθοδηγητικό ρόλο, με πρόθεση την υποταγή των δικαστικών αρχών στην εκτελεστική εξουσία.

Όπως σας είχα επισημάνει και από την έγγραφη απάντηση από τις 4 Ιουνίου στην αρχική σας ερώτηση, την οποία μετατρέψατε σε επίκαιρη την οποία συζητάμε τώρα, αν υπάρχουν αιτιάσεις κατά συγκεκριμένων λειτουργών της δικαιοσύνης, οι ενδιαφερόμενοι μπορούν να αναφερθούν προσκομίζοντας συγκεκριμένα στοιχεία στα αρμόδια ιεραρχικώς ανώτερα πειθαρχικά όργανα της δικαιοσύνης. Γνωρίζετε πολύ καλά πως αυτό έχει γίνει. Επίσης, γνωρίζετε πως αυτό ενέχει και τον κίνδυνο των περαιτέρω καθυστερήσεων. Αυτή είναι η αλήθεια. Διότι, όπως αναφέρει το σχετικό έγγραφο της Εισαγγελίας Πρωτοδικών Χαλκίδας από τις 9 Ιουνίου, μετά την κατάθεση μηνυτήριας αναφοράς στην Εισαγγελία του Αρείου Πάγου κατά παντός δικαστικού λειτουργού χειριζόμενου την ως άνω υπόθεση, έχει υποβληθεί, σύμφωνα με τη δικονομική τάξη, δήλωση αποχής κατά το άρθρο 23 παράγραφος 1 του Κώδικα Ποινικής Δικονομίας και αναμένεται το Δικαστικό Συμβούλιο της Χαλκίδας να αποφανθεί επ’ αυτής.

Στο ίδιο έγγραφο, μάλιστα, αναφέρεται πως η προκαταρκτική εξέταση διενεργείται από τις 29 Μαρτίου, κατόπιν σχετικής παραγγελίας του Εισαγγελέα Πρωτοδικών Χαλκίδας, μετά τη διαβίβαση της σχηματισθείσας αυτεπαγγέλτως δικογραφίας από το Λιμεναρχείο Ερέτριας.

Καταλαβαίνετε πως η εγκληματολογική έρευνα χρειάζεται κι αυτή τον απαραίτητο χρόνο, ώστε με μεθοδικότητα και με τη χρήση κάθε σύγχρονου μέσου όλα τα στοιχεία που προκύπτουν να εκτιμηθούν και να αξιολογηθούν επαρκώς, ώστε να δείξουν τις περαιτέρω κατευθύνσεις στις οποίες πρέπει βεβαίως να στραφεί η έρευνα.

Γι’ αυτόν ακριβώς τον λόγο και με δεδομένη την πολυπλοκότητα της υπόθεσης και τη συναξιολόγηση των στοιχείων που αναμένονται, ο χρόνος που έχει περάσει μέχρι σήμερα για τη δικαστική διερεύνηση της υπόθεσης δεν θα μπορούσε να δικαιολογήσει καθ’ οιονδήποτε τρόπο την παρέμβαση του Υπουργείου Δικαιοσύνης. Κι αυτό επιβάλλεται από λόγους ευπρέπειας, σεβασμού και εμπιστοσύνης προς τον θεσμό της δικαιοσύνης με γνώμονα την κοινή παραδοχή ότι πολιτεία χωρίς δικαιοσύνη δεν μπορεί να λειτουργήσει σωστά.

Θα επαναλάβω ότι ο αιφνίδιος θάνατος του μεγάλου πραγματικά αγωνιστή Σήφη Βαλυράκη μάς έχει συγκλονίσει όλους. Και θέλω να σας διαβεβαιώσω ότι σε θεσμικό επίπεδο υπήρξε και συνεργασία με τον Υπουργό Ναυτιλίας και κάναμε ό,τι ήταν δυνατόν, επαναλαμβάνω στο επιτρεπτό θεσμικό πλαίσιο που υπάρχει αυτή τη στιγμή, ούτως ώστε να διαλευκανθεί η υπόθεση με τον ταχύτερο δυνατό τρόπο και να κινηθούμε σε μια κατεύθυνση, ώστε να αποδειχθούν τα πραγματικά γεγονότα. Μπορούμε να καταλάβουμε και τον ανθρώπινο πόνο, όπως και την αγωνία του Σώματος, υμών δε ιδιαιτέρως, κάτι που λέω με πολύ μεγάλη ειλικρίνεια. Σας διαβεβαιώνω πως θα γίνει οποιαδήποτε προσπάθεια μπορεί να γίνει στο πλαίσιο της θεσμικής αρμοδιότητας και του Υπουργείου Δικαιοσύνης.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Υπουργέ.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε, μου επιτρέπετε μία παράκληση;

**ΠΡΟΕΔΡΕΥΩΝ (Χαράλαμπος Αθανασίου):** Κύριε Κεγκέρογλου, δεν προβλέπεται τριτολογία.

Θα συνεχίσουμε με την έκτη με αριθμό 887/18-6-2021 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Οικονομικών, με θέμα: «Μέτρα στήριξης για τη μελισσοκομία και υλοποίηση του προγράμματος ενίσχυσης των μελισσοκόμων της Κρήτης».

Θα απαντήσει ο Υπουργός Οικονομικών κ. Σκυλακάκης.

Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Θα το πω τώρα, κύριε Πρόεδρε. Παράκληση προς τον κ. Τσιάρα είναι τα Πρακτικά της συζήτησης να διαβιβαστούν στην Εισαγγελία του Αρείου Πάγου.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Μπορώ να τα καταθέσω τώρα, κύριε Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Όχι, όχι τα Πρακτικά της συζήτησης, από τα Πρακτικά της Βουλής. Αν θέλετε να είναι στη διάθεσή σας από το Προεδρείο, να διαβιβαστούν στον Άρειο Πάγο, χωρίς κανένα σχόλιο. Ευχαριστώ πάρα πολύ.

Έχουμε βιώσει, κύριε Υπουργέ, πραγματικά μέσα στην πανδημία προβλήματα σε όλους τους κλάδους, σε άλλους περισσότερα, σε άλλους λιγότερα. Οι μελισσοκόμοι, λοιπόν, είναι ένας από τους κλάδους που επλήγησαν ιδιαίτερα. Και αναφέρομαι βεβαίως σε όλη τη χώρα, αλλά και στην Κρήτη. Είναι σε απόγνωση, γιατί συνεχίζει η επιδείνωση της κατάστασης. Μεγάλο μέρος της παραγωγής του μελιού παραμένει αδιάθετο. Μια ολόκληρη μελισσοκομική χρονιά φαίνεται να χάνεται.

Τα περιοριστικά μέτρα συντέλεσαν ή επέβαλαν, αν θέλετε, να μη μετακινηθούν οι μέλισσες. Γνωρίζετε πολύ καλά ότι οι μέλισσες σε κυψέλες μεταφέρονται από τόπο σε τόπο, προκειμένου να γίνουν οι κατάλληλοι χειρισμοί για την ανάπτυξη της παραγωγής. Αυτό δεν έγινε, λόγω των περιοριστικών μέτρων για μεγάλη περίοδο της πανδημίας. Είχαμε, λοιπόν, υποβάθμιση της ποιότητας των σμηνών μελισσών και κατ’ επέκταση τη μείωση της αναμενόμενης παραγωγής περίπου κατά 40%.

Επιπλέον, η κρίση στον τουρισμό και πέρυσι και βεβαίως τα προβλήματα σε σχέση με την εστίαση είχαν σημαντικό αντίκτυπο. Η μείωση της διάθεσης αγγίζει το 70% με 80% σε σύγκριση με την προηγούμενη χρονιά, σε συνδυασμό βεβαίως και με τη μειωμένη αγοραστική ικανότητα των καταναλωτών ή, αν θέλετε, τη μη προτεραιότητα σε σχέση με τη συγκεκριμένη κατανάλωση. Οι ίδιοι οι παραγωγοί κάνουν λόγο για χαμένη χρονιά σε σχέση με την εικοσαετία, τη χειρότερη χρονιά. Κλιματική αλλαγή, ξηρασία, υψηλές θερμοκρασίες και ανομβρία εντείνουν το πρόβλημα.

Έρχομαι τώρα στο τι έχει υποσχεθεί η Κυβέρνηση. Μέτρα στήριξης στον τομέα της μελισσοκομίας, με το ποσό ενίσχυσης να καθορίζεται σε 6 ευρώ ανά παραγωγική κυψέλη και βέβαια με διακύμανση, με ανώτερο συνολικό ποσό ενίσχυσης τις 7.000 ευρώ. Μέχρι σήμερα δεν έχει υπάρξει καμμία σχετική ενημέρωση και διαδικασία για την υλοποίηση αυτού του μέτρου ενίσχυσης του μελισσοκομικού κλάδου.

Και επειδή οι μελισσοκόμοι της Κρήτης αντιμετωπίζουν ένα μεγάλο αδιέξοδο, με ορατό τον κίνδυνο να μην μπορούν να επιβιώσουν το επόμενο διάστημα, θα ήθελα να μας ενημερώσετε γιατί δεν έχει υλοποιηθεί αυτή η δέσμευση της Κυβέρνησης και τι θα πράξετε προκειμένου να προχωρήσει άμεσα η οικονομική ενίσχυση του κλάδου, με άλλα μέτρα πιθανόν και η υλοποίηση των δεσμεύσεών σας.

Υπενθυμίζω ότι ανάλογο πρόγραμμα για τα μικρά νησιά έχει εφαρμοστεί, για τα μικρότερα νησιά της Κρήτης. Να δούμε πώς μπορούμε να εντάξουμε άμεσα τον κλάδο της μελισσοκομίας ως πληττόμενο ΚΑΔ στο COVID-19, αν αυτό δεν έχει γίνει μέχρι σήμερα.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τον λόγο για την πρωτολογία σας.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Ευχαριστώ, κύριε Πρόεδρε.

Να πω κατ’ αρχάς ότι ειδικά για τους μελισσοκόμους της Κρήτης έχουμε κάποια στοιχεία από τα οποία προκύπτει, από τους σχετικούς ΚΑΔ, μια μείωση συνολικά του τζίρου -μιλώ για όλους τους νομούς της Κρήτης- από 10.361.000 στα 8.900.000 περίπου. Αυτό αλλάζει από νομό σε νομό, αλλά αυτό δεν έχει μεγάλη σημασία. Είναι σαφές ότι έχει υπάρξει μία μείωση αξιόλογη σε ό,τι αφορά τον τζίρο που μας δηλώνεται, διότι αυτός είναι, όπως ξέρετε, αυτός που μετράει.

Αυτή η απώλεια καλύπτεται εν μέρει από τις επιστρεπτέες και θα καλυφθεί συμπληρωματικά ή σε σημαντικό βαθμό για όλους τους μελισσοκόμους της επικράτειας από μία απευθείας ενίσχυση με 3,39 ευρώ ανά κυψέλη και συνολικά 3,2 εκατομμύρια ευρώ που θα δώσουμε από το αποθεματικό COVID του Υπουργείου Οικονομικών.

Το σχετικό ποσό έχει ήδη πάει στο Υπουργείο Αγροτικής Ανάπτυξης και η σχετική ΚΥΑ έχει συνταχθεί και αποσταλεί στην Ευρωπαϊκή Επιτροπή, γιατί δεν πρέπει να θεωρηθεί ως παράνομη κρατική ενίσχυση. Εντός των ημερών θα υπογραφεί, θα δημοσιευθεί στο ΦΕΚ και θα υλοποιηθεί.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Υπουργέ.

Κύριε Κεγκέρογλου, έχετε τον λόγο για τη δευτερολογία.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, δεν θα αναφερθώ στα γενικότερα προβλήματα που αντιμετωπίζει το μέλι. Εξάλλου το Υπουργείο Αγροτικής Ανάπτυξης είναι αυτό που θα πρέπει να δει πολλά από τα πράγματα που βιώνουν οι μελισσοπαραγωγοί, από τις ελληνοποιήσεις μέχρι άλλα προβλήματα.

Ως προς το Υπουργείο Οικονομικών είναι συγκεκριμένο το ερώτημα και νομίζω ότι γνωρίζετε -πρέπει να γνωρίζετε- ότι δεν είναι δικαιούχοι των κλασικών ενισχύσεων - επιδοτήσεων οι μελισσοκόμοι. Ουσιαστικά είναι ένας κλάδος που λειτουργεί στο πλαίσιο του ανταγωνισμού και λειτουργεί επιτυχώς, γιατί έχουμε ποιοτικό μέλι στη χώρα μας. Αν δεν υπήρχε η πανδημία, προφανώς και δεν θα υπήρχαν πολλά από τα προβλήματα που σήμερα ζητούν λύση.

Είναι θετικό το ότι προχωρείτε σε ένα μέτρο ενίσχυσης, αλλά θα σας παρακαλέσω να δείτε τη διαφοροποίηση, η οποία υπάρχει σε σχέση με τον νησιωτικό χαρακτήρα και την Κρήτη. Μη θεωρείτε την Κρήτη ότι δεν ανήκει στα νησιά. Στα νησιά ανήκει με νομοθετική ρύθμιση που έγινε επί κυβερνήσεώς σας. Εντάχθηκε στο πλαίσιο της νησιωτικής πολιτικής, γιατί μέχρι την προηγούμενη κυβέρνηση δεν ήταν. Είναι όμως. Άρα είναι κάτι που πρέπει να το δείτε.

Τα 3,39 ευρώ ανά κυψέλη είναι ένα ποσό που πιστεύω ότι δεν θα καλύψει τη ζημιά την οποία έχουν υποστεί. Θα ήθελα να εξετάσετε μια διαφοροποίηση σε σχέση με τα νησιά, σε σχέση με την Κρήτη, να είναι διαφορετικό το ποσό για τα νησιά. Το επιβάλλει το Σύνταγμα.

Το γνωρίζω πολύ καλά, γιατί και εγώ και ο πρόεδρος πολλές φορές ζητούμε να λαμβάνουμε υπ’ όψιν την επιταγή του Συντάγματος στις κανονιστικές πράξεις που εκδίδονται από τα Υπουργεία και τις κυβερνήσεις, αλλά και κάθε όργανο που αποφασίζει όπως λέει το Σύνταγμα. Και αυτό είναι κάτι το οποίο μπορείτε να το κάνετε, προκειμένου να έχουμε μια αντιστάθμιση της ζημιάς την οποία αναφέρατε, με βάση τα στοιχεία του Υπουργείου Οικονομικών, η οποία αποτυπώνεται, γιατί τις περισσότερες ώρες -σωστά το είπατε- στους κλάδους που έχουμε παραγωγή και διάθεση και δυνατότητα απευθείας διάθεσης δεν αποτυπώνεται αυτό.

Στη συγκεκριμένη περίπτωση αποτυπώνεται, διότι το κρητικό μέλι και το ελληνικό μέλι γενικότερα σε μεγάλο ποσοστό περνάει μέσα από τη διαδικασία της τυποποίησης, της πιστοποίησης και της διακίνησης, με τρόπο που φαίνεται, είναι άμεσα ελέγξιμη η μείωση και η αύξηση.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Κεγκέρογλου.

Κύριε Υπουργέ, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Ευχαριστώ, κύριε Πρόεδρε.

Ευχαριστώ τον αξιότιμο Βουλευτή της Αντιπολίτευσης. Απλώς να επισημάνω ότι οι ενισχύσεις που δίνονται με βάση τα de minimis είναι δυστυχώς, κατά τη γνώμη μου, ενιαίες, έτσι όπως βγαίνουν.

Η γνώμη μου είναι ότι οι ενισχύσεις πρέπει να συνδέονται άμεσα με τις απώλειες -πιο άμεσα, όπως κάναμε με την επιστρεπτέα- για να είναι πολύ πιο πραγματικές και δίκαιες. Διότι πολλές φορές όταν ενισχύεις όλους το ίδιο ανά κυψέλη ενισχύεις όσους είχαν μεγαλύτερη ζημιά λιγότερο και όσους είχαν μικρότερη ζημιά ή καθόλου ζημιά περισσότερο απ’ ό,τι αναλογεί.

Σε ό,τι αφορά τις κρατικές ενισχύσεις, πρέπει να σας πω ότι αυτές διέπονται γενικότερα από τους κανόνες των περιφερειακών ενισχύσεων και, εξ όσων γνωρίζω, η Κρήτη καλύπτεται από τους κανόνες αυτούς και θα καλυφθεί και πολύ καλύτερα σε ό,τι αφορά τις επενδύσεις τα επόμενα χρόνια.

Η γνώμη μου είναι ότι κάναμε μία δίκαιη ρύθμιση για τους μελισσοπαραγωγούς, με τις αδυναμίες του de minimis που σας είπα, και ελπίζω στα επόμενα χρόνια οι παραγωγοί να βρουν πρόσθετες ευκαιρίες και να βοηθηθούν, ιδίως να συνεργαστούν πολύ περισσότερο μεταξύ τους για να αποκτήσουμε λίγο μεγαλύτερες σε μέσο μέγεθος μονάδες, για να μπορέσουμε και εμείς να τις βοηθήσουμε να εξάγουν περισσότερο και σε μεγαλύτερη αξία το μέλι, το πολύ καλό, το θαυμάσιο, το οποίο παράγουμε.

Σας ευχαριστώ.

**ΠΡΟEΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Υπουργέ.

Πριν εισέλθουμε στην επόμενη επίκαιρη ερώτηση θα προβώ σε μία ανακοίνωση από 28-6-2021προς το Σώμα.

Η Διαρκής Επιτροπή Κοινωνικών Υποθέσεων καταθέτει την έκθεσή της στο σχέδιο νόμου του Υπουργείου Υγείας «Κύρωση της από 24.3.2021 τροποποίησης της από 3.2.2020 επιμέρους Σύμβασης Δωρεάς για το Έργο Ι, [Παράρτημα 5 του ν.4564/2018] και της από 13.5. 2021 τροποποίησης της από 6.9.2018 Σύμβασης Δωρεάς μεταξύ του Ιδρύματος “Κοινωφελές Ίδρυμα Σταύρος Σ. Νιάρχος” και του Ελληνικού Δημοσίου για την ενίσχυση και αναβάθμιση των υποδομών στον τομέα της υγείας και των παραρτημάτων της, ρυθμίσεις για την αντιμετώπιση της πανδημίας του κορωνοϊού COVID-19 και άλλες διατάξεις».

Προχωρούμε στην πρώτη με αριθμό 6174/21-4-2021 ερώτηση του κύκλου των αναφορών και ερωτήσεων του Βουλευτή Φθιώτιδος του ΣΥΡΙΖΑ - Προοδευτική Συμμαχία κ. Ιωάννη Σαρακιώτη προς τον Υπουργό Ψηφιακής Διακυβέρνησης, με θέμα: «Στο απροχώρητο η κατάσταση στις υπηρεσίες των ΕΛΤΑ στην Περιφερειακή Ενότητα Φθιώτιδος εξαιτίας των χειρισμών της Κυβέρνησης».

Θα απαντήσει ο Υφυπουργός Ψηφιακής Διακυβέρνησης κ. Γεώργιος Στύλιος.

Κύριε Σαρακιώτη, έχετε τον λόγο.

**ΙΩΑΝΝΗΣ ΣΑΡΑΚΙΩΤΗΣ:** Ευχαριστώ, κύριε Πρόεδρε.

Κύριε Υπουργέ, πλέον η κατάσταση στις υπηρεσίες, αλλά και στα καταστήματα των ΕΛΤΑ στην Περιφερειακή Ενότητα της Φθιώτιδας εξαιτίας των χειρισμών και των μεθοδεύσεων της Κυβέρνησης έχει φτάσει στο απροχώρητο. Είναι στο «κόκκινο» η κατάσταση.

Με σειρά κοινοβουλευτικών παρεμβάσεων όλο το προηγούμενο χρονικό διάστημα έχω μεταφέρει την αγανάκτηση που νιώθουν τόσο οι πολίτες και οι φορείς όσο και οι αυτοδιοικητικοί της περιοχής και σχετίζεται με την υποβάθμιση της λειτουργίας των ΕΛΤΑ στην Περιφερειακή Ενότητα της Φθιώτιδας.

Ενδεικτικά θα αναφέρω:

Στις 3-3-2021, «Απαξίωση των Ελληνικών Ταχυδρομείων στον Δήμο Αμφίκλειας-Ελάτειας».

Μάρτιος του 2021, «Εναντίωση Δήμου Λοκρών στην υποβάθμιση των Ελληνικών Ταχυδρομείων, ΕΛΤΑ».

Φλεβάρης του 2021, «Διαμαρτυρία του Εμπορικού Συλλόγου Αγίου Κωνσταντίνου Φθιώτιδας εν όψει του κλεισίματος υποκαταστήματος των ΕΛΤΑ».

Φλεβάρης του 2021, «Ανάγκη αναβάθμισης του υποκαταστήματος ΕΛΤΑ Δομοκού».

Οκτώβριος του 2020, «Απαξίωση των Ελληνικών Ταχυδρομείων και υπολειτουργία τους στην Περιφερειακή Ενότητα Φθιώτιδας».

Οκτώβριος του 2020, αναφορά με θέμα «Διαμαρτυρία των προέδρων και των κατοίκων τοπικών κοινοτήτων της δυτικής Φθιώτιδας για το κλείσιμο της υπηρεσίας των ΕΛΤΑ στον Άγιο Γεώργιο Τυμφρηστού».

Στις 5-6-2020 ερώτηση με θέμα: «Υποβάθμιση των υπηρεσιών ΕΛΤΑ Σπερχειάδας και Μαλεσίνας».

Όλες αυτές οι κοινοβουλευτικές παρεμβάσεις -υπάρχουν και άλλες, αλλά για να μην κουράσω δεν θα τις μνημονεύσω όλες- έχουν προκύψει μετά τις ανησυχίες, την απόγνωση, αλλά και τη διαμαρτυρία τόσο δημοτικών συμβουλίων -γιατί υπάρχουν πολλές αποφάσεις δημοτικών συμβουλίων οι οποίες ασχολούνται και εκφράζουν τη διαμαρτυρία προς το Υπουργείο και προς τα ΕΛΤΑ- όσο των κατοίκων της περιοχής.

Οι απαντήσεις του Υπουργείου είναι «καρμπόν» και είναι όλες καθησυχαστικές και αναφέρονται για διασφάλιση σε κάθε περίπτωση της εξυπηρέτησης των κατοίκων. Μάλιστα, στις απαντήσεις ως αιτία των προβλημάτων αναφέρεται και η μεγάλη πτώση του όγκου της αλληλογραφίας, που αντιλαμβανόμαστε όλοι ότι κατά τη διάρκεια της πανδημίας δεν υπήρξε καμμία πτώση του όγκου της αλληλογραφίας. Το αντίθετο μάλιστα.

Υπάρχουν και οι κατηγορίες του Προέδρου του Συλλόγου Εργαζομένων των ΕΛΤΑ στα μέσα μαζικής ενημέρωσης της Φθιώτιδας, όπου αναφέρεται σε ρουσφετολογικές προσλήψεις στα καταστήματα των ΕΛΤΑ.

Κύριε Υπουργέ, όπως πολύ καλά γνωρίζετε, τα Ελληνικά Ταχυδρομεία πρέπει να λειτουργούν με γνώμονα το δημόσιο συμφέρον τόσο στις πόλεις όσο και στις δυσπρόσιτες περιοχές, όπου η ανάγκη παρουσίας των ταχυδρόμων είναι πολύ μεγαλύτερη.

Γι’ αυτόν τον λόγο και επειδή η απαξίωση διαρκώς συνεχίζεται, σας ρωτώ ποιο είναι το σχέδιο του Υπουργείου προκειμένου να εκλείψουν τα ως άνω φαινόμενα, τι σκοπεύετε να κάνετε με τα σενάρια που υπάρχουν, αυτό που αναφέρει και ο κόσμος, για πλήρη απαξίωση και εν συνεχεία πλήρη ιδιωτικοποίηση των Ελληνικών Ταχυδρομείων και αν θα προχωρήσετε σε διερεύνηση των όσων έχουν καταγγελθεί για τον τρόπο που στελεχώνονται τα υποκαταστήματα στην Περιφερειακή Ενότητα Φθιώτιδας.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ.

Κύριε Υφυπουργέ, έχετε τον λόγο.

**ΓΕΩΡΓΙΟΣ ΣΤΥΛΙΟΣ (Υφυπουργός Ψηφιακής Διακυβέρνησης):** Ευχαριστώ πολύ, κύριε Πρόεδρε.

Κύριε συνάδελφε, αντιλαμβάνομαι την ερώτησή σας και το θέμα το οποίο θέτετε. Θέλω, όμως, να σας ενημερώσω και να σας θυμίσω τα εξής. Από το 2018 τα ΕΛΤΑ έχουν ως βασικό και κύριο μέτοχο την ΕΕΣΥΠ, την Ελληνική Εταιρεία Συμμετοχών Περιουσίας του Δημοσίου. Μιλώ για το 2018. Θυμάστε πολύ καλά και εσείς και ο ελληνικός λαός ποιος είχε τη διακυβέρνηση της χώρας το 2018. Αυτό μάλιστα έγινε σύμφωνα με τον νόμο και με τις αποφάσεις που είχαν ληφθεί το 2016.

Σε κάθε περίπτωση, όμως, αυτά αφορούν αποφάσεις που έχουν ληφθεί από τη νόμιμα και δημοκρατικά εκλεγμένη κυβέρνηση και την ελληνική Βουλή κατά το παρελθόν. Να δούμε τι γίνεται σήμερα και ποια είναι η πραγματικότητα;

Η πραγματικότητα, λοιπόν, μας λέει το εξής, ότι όσον αφορά το επιστολικό γράμμα, έχει πέσει η κυκλοφορία του. Αυτό δεν αμφισβητείται. Αυτό ισχύει και στην Ελλάδα, ισχύει και πανευρωπαϊκά και είναι στοιχεία τα οποία έχουμε στη διάθεσή σας. Αν θέλετε, σας τα δίνουμε και από τις απαντήσεις στις ερωτήσεις τις οποίες έχετε κάνει.

Ποιο είναι, όμως, το ενδιαφέρον; Το ενδιαφέρον είναι αν εξυπηρετείται ο πολίτης και αν εξυπηρετείται ο πολίτης στο σύνολο της ελληνικής επικράτειας. Έχουμε δεσμευτεί ως Κυβέρνηση στο παρελθόν, όπως και ο Υπουργός κ. Κυριάκος Πιερρακάκης -σας το λέω και εγώ σήμερα εδώ πέρα- ότι ο πολίτης στο σύνολο της ελληνικής επικράτειας θα συνεχίσει να εξυπηρετείται.

Τώρα, με ποιον τρόπο και με ποιο μέσο θα εξυπηρετείται, αυτό θα μας το υποδείξει και μας το υποδεικνύει κάθε τόσο και συνέχεια ο μετασχηματισμός ο οποίος υφίσταται στα Ελληνικά Ταχυδρομεία.

Σας λέω, λοιπόν, ότι τον περασμένο Δεκέμβριο ψηφίστηκε ένας νόμος από την ελληνική Βουλή εκ του οποίου ένα ποσό της τάξης των 180 εκατομμυρίων ευρώ δόθηκε για να καλυφθεί η καθολική υπηρεσία για τα έτη 2013 έως 2017, που δεν είχε δοθεί επί ΣΥΡΙΖΑ, ως όφειλε να δοθεί, και ένα άλλο ποσό της τάξης των 100 εκατομμυρίων ευρώ. Άρα 280 εκατομμύρια συνολικά έχουν διατεθεί για να υλοποιηθεί ο μετασχηματισμός των ΕΛΤΑ από μία εταιρεία η οποία εξυπηρετούσε με τον τρόπο τον οποίο εξυπηρετούσε τους Έλληνες πολίτες, με οικονομική συνέπεια να μπαίνει «μέσα» γύρω στα 7 εκατομμύρια τον μήνα -τα οποία είναι χρήματα των Ελλήνων φορολογουμένων, είναι χρήματα που έδιναν οι πολίτες και με σεβασμό οφείλουμε να τα διαχειριζόμαστε- σε μία εταιρεία που θα παραμείνει δυνατή και βιώσιμη, που θα εξυπηρετεί το σύνολο της ελληνικής επικράτειας και ο πολίτης θα απολαμβάνει τις υπηρεσίες τις καθολικές για τις οποίες έχουμε δεσμευτεί και στην Ευρωπαϊκή Ένωση και στους πολίτες. Στη δευτερολογία μου θα πω πιο πολλά αναλυτικά.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Σαρακιώτη, έχετε τον λόγο για τη δευτερολογία σας.

**ΙΩΑΝΝΗΣ ΣΑΡΑΚΙΩΤΗΣ:** Κύριε Υπουργέ, από το 2018 που αναφέρατε ότι ψηφίστηκε κάποιος νόμος κ.λπ., δεν υπήρχε κανένα πρόβλημα στην εξυπηρέτηση των πολιτών. Τον τελευταίο χρόνο παρατηρούνται αυτά τα τρομερά φαινόμενα.

Θα σας παρουσιάσω τη σημερινή εικόνα -όχι του προηγούμενου μήνα, τη σημερινή εικόνα- στην πόλη της Ελάτειας, όπου πλέον δεν γίνεται διανομή στα σπίτια των ηλικιωμένων των συντάξεων, παρά το γεγονός ότι καταβάλλονται 3 ευρώ. Υπάρχει παρακράτηση 3 ευρώ από τις συντάξεις των ηλικιωμένων. Και πηγαίνουν οι άνθρωποι σε ένα κατάστημα το οποίο έχει παραχωρήσει ο Δήμος Αμφίκλειας - Ελάτειας - Τιθορέας το οποίο λειτουργεί ως πολιτιστικό κέντρο και στοιβάζονται οι ηλικιωμένοι με 38 βαθμούς Κελσίου και περιμένουν να πάρουν τις συντάξεις τους. Αυτές οι εικόνες δεν υπήρχαν ούτε το 2018 ούτε το 2019.

Έρχονται ληγμένοι λογαριασμοί νερού και ΔΕΗ σε δεκάδες χωριά και πόλεις της Φθιώτιδος. Και θέλω να σας ρωτήσω: Κάποιος που χάνει τη νόμιμη έκπτωση όταν καταβάλλει εμπρόθεσμα τον λογαριασμό της ΔΕΗ, πού θα αναζητήσει αυτά τα ποσά, επειδή έρχονται με δύο και τρεις μήνες καθυστέρηση οι λογαριασμοί;

Στον Δήμο Δομοκού υπάρχει αυτή τη στιγμή έντονη αντιπαράθεση πολιτική μεταξύ του δημάρχου και του πρώην δημάρχου. Για ποιον λόγο; Γιατί έφτασαν οι λογαριασμοί του νερού καθυστερημένοι σε όλους τους δημότες. Είναι ευθύνη, δηλαδή, δικιά σας. Και σκοτώνονται οι δύο συνδυασμοί για τη δική σας την ευθύνη. Στον Δομοκό είναι δύο άτομα, δύο εργαζόμενοι και μία συμβασιούχος. Θα πάρει άδεια η προϊσταμένη, όπως ο κάθε υπάλληλος, κατά τη διάρκεια του καλοκαιριού και ξέρετε τι κατάσταση επικρατεί; Προτείνουν στη συμβασιούχο να αναλάβει χρέη προϊσταμένου. Αυτά δεν έχουν ξαναγίνει ποτέ ούτε το 2018 ούτε το 2019.

Για την επίρρωση των λεγομένων μου, αναζητήστε και τις αποφάσεις των δημοτικών συμβουλίων και δημοσιεύματα στον τοπικό Τύπο να δείτε τι ακριβώς συμβαίνει. Τριάντα τέσσερα χωριά του Δομοκού εξυπηρετούνται από έναν ταχυδρόμο.

Σε Μακρακώμη, Σπερχειάδα, Μαλεσίνα, Αταλάντη οι επαγγελματίες πηγαίνουν στα καταστήματα και ψάχνουν μόνοι τους να βρουν τα δέματα στα καταστήματα των ΕΛΤΑ. Αυτό δεν έχει ξαναγίνει. Σαράντα οκτώ χωριά, ένας ταχυδρόμος στη δυτική Φθιώτιδα.

Σε πάρα πολλά χωριά του Νομού της Φθιώτιδας οι συντάξεις του Πάσχα κατεβλήθησαν στους συνταξιούχους μετά το Πάσχα. Και μου λέτε ότι απολαμβάνουν οι πολίτες των υπηρεσιών; Αυτή είναι η απόλαυση, οι ληγμένοι λογαριασμοί και η μη διανομή των συντάξεων;

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ.

Κύριε Υφυπουργέ, έχετε τον λόγο.

**ΓΕΩΡΓΙΟΣ ΣΤΥΛΙΟΣ (Υφυπουργός Ψηφιακής Διακυβέρνησης):** Ευχαριστώ, κύριε Πρόεδρε.

Κύριε συνάδελφε, θέλω να σας θυμίσω κατ’ αρχάς το εξής. Ο νόμος είναι ο 4389/2016. Είναι δικός σας νόμος, είναι το άρθρο 197. Μπορείτε να το ψάξετε και να το δείτε για την ακρίβεια του λόγου μου και από 1-1-2018 έχει μεταβιβαστεί η εταιρεία στην ΕΣΥΠ.

Σε σχέση με τους προηγούμενους λογαριασμούς, θέλω να σας θυμίσω το σκάνδαλο που έγινε με τους λογαριασμούς της ΔΕΗ και αφορά την περίοδο 2015-2019, την περίοδο διακυβέρνησης ΣΥΡΙΖΑ, που οι πολίτες πλήρωναν στα ΕΛΤΑ το αντίτιμο για τους λογαριασμούς της ΔΕΗ και τα ΕΛΠΑ παρακρατούσαν τα χρήματα των πολιτών για δικό τους σκοπό. Αυτό είναι ένα σκάνδαλο που έχει καταγραφεί. Έχω και στοιχεία αν θέλετε. Είχαν παρακρατήσει 35,8 εκατομμύρια ευρώ και το ποσό εκτοξεύτηκε κάποια στιγμή στα 59,6 εκατομμύρια ευρώ. Αυτά έγιναν επί ΣΥΡΙΖΑ, όμως, και ο λαός πήρε τις αποφάσεις του.

Το ζήτημα είναι το εξής. Παραδόθηκε μία εταιρεία το 2014 η οποία ήταν κερδοφόρα, είχε ενεργητικό και το 2019 φτάσαμε στο σημείο, σας ξαναθυμίζω, κάθε μήνα να είναι ζημιογόνα κατά 7 εκατομμύρια ευρώ. Αυτή ήταν η διαχείριση. Αυτή τη διαχείριση θέλουμε να την αναστρέψουμε και την αντιστρέφουμε για ποιον λόγο; Διότι δεν μπορεί να πληρώνει ο Έλληνας φορολογούμενος συσσωρευμένες ζημιές των προηγούμενων ετών. Καταλαβαίνω αυτό το οποίο λέτε, ότι μπορεί να υπάρχουν προβλήματα. Το αντιλαμβάνομαι. Η διοίκηση θα ρωτηθεί γι’ αυτό και κάθε διοίκηση ελέγχεται, κρίνεται. Είμαστε, όμως, σε μία μεταβατική περίοδο.

Έγινε μία επιτυχημένη εθελουσία σε σχέση με τους εργαζόμενους και το κόστος το εργασιακό, όπου το 70% των δαπανών της εταιρείας ήταν το εργασιακό κόστος. Πάνω από χίλιοι εννιακόσιοι εργαζόμενοι θέλησαν και ακολούθησαν αυτό το πρόγραμμα εθελουσίας εξόδου. Οι ίδιοι πάτησαν το κουμπί, οι ίδιοι το ζήτησαν για να μειωθεί το μισθολογικό κόστος και έχει μειωθεί λίγο πιο πάνω από το μισό και συνεχίζεται ο εξορθολογισμός της εταιρείας.

Καταλαβαίνουμε, όμως, ότι σε αυτόν τον μετασχηματισμό, σε αυτή την αλλαγή που γίνεται στον οργανισμό -διότι δεν μπορεί να μην αλλάξει τίποτα και να γυρίσει ξαφνικά στην κερδοφορία, όταν το αντικείμενο εργασίας μειώνεται, διότι μειώνονται οι επιστολές που στέλνουν οι πολίτες και ο κόσμος- κάτι πρέπει να γίνει σε σχέση με τον τρόπο λειτουργίας. Το καταλαβαίνω αυτό.

Κρατήστε κι εσείς, το λέμε και στους πολίτες, ότι είναι μεταβατική περίοδος. Περιμένουμε να καταλήξουμε στον τελικό μετασχηματισμό. Καταλήγει η εταιρεία στο πώς θα είναι η τελική της μορφή. Εκείνο το οποίο είναι σίγουρο -και κλείνω ξανά πάλι με αυτό- και έχουμε δεσμευτεί από την ελληνική Βουλή και είναι και υποχρέωσή μας, δεν το κάνουμε μόνο γιατί το θέλουμε, είναι ότι είμαστε υποχρεωμένοι να καλύπτουμε το σύνολο της ελληνικής επικράτειας και να γίνεται η διανομή των ταχυδρομικών υπηρεσιών της χώρας.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Υφυπουργέ.

Προχωρούμε στη δεύτερη με αριθμό 876/17-6-2021 επίκαιρη ερώτηση πρώτου κύκλου της Βουλευτού Χαλκιδικής του ΣΥΡΙΖΑ - Προοδευτική Συμμαχία κ. Κυριακής Μάλαμα προς τον Υπουργό Τουρισμού, με θέμα: «Σοβαρά προβλήματα στον τουρισμό της βόρειας Ελλάδας στην έναρξη της τουριστικής περιόδου».

Θα απαντήσει ο Υπουργός Τουρισμού κ. Θεοχάρης (Χάρης) Θεοχάρης.

Κυρία Μάλαμα, έχετε τον λόγο.

**ΚΥΡΙΑΚΗ ΜΑΛΑΜΑ:** Ευχαριστώ, κύριε Πρόεδρε.

Κύριε Υπουργέ, δυστυχώς οι εξελίξεις στο κρίσιμο ζήτημα του τουρισμού της βόρειας Ελλάδας συνεχίζουν να μας ανησυχούν. Έχουμε έξι εβδομάδες τον τουρισμό ανοιχτό και η συντριπτική πλειοψηφία των τουριστικών επιχειρήσεων της περιοχής Μακεδονίας και Θράκης βρίσκεται στον αέρα.

Αρχικά είχατε δυσκολέψει τη ζωή των τουριστών με τα πρωτόκολλα που είχατε θέσει σε εφαρμογή στα σύνορα, σε βαθμό τέτοιον μάλιστα που οι βαλκανικές αγορές ήταν έτοιμες να χαθούν. Πριν από μερικές μόλις μέρες συντονιστήκατε, ευτυχώς, με τις ευρωπαϊκές οδηγίες και αρχίσαμε να δεχόμαστε και τα τεστ αντιγόνου στα σύνορα.

Όλο αυτό το διάστημα υποβάλατε σε διαγνωστικό έλεγχο ακόμα και τουρίστες πλήρως εμβολιασμένους, παρ’ όλο που υποτίθεται ότι ο κ. Μητσοτάκης έδινε μάχη για το «πράσινο πιστοποιητικό» στις Βρυξέλλες. Το αποτέλεσμα αυτών όλων ήταν να βυθιστεί ο οδικός τουρισμός στη βόρεια Ελλάδα προτού καν ξεκινήσει.

Οι μεγαλύτεροι Σέρβοι tour operators ακύρωσαν τα πακέτα τους στη Χαλκιδική διότι ζητούσατε PCR τεστ για παιδιά πέντε ετών. Η αγορά της Ρωσίας, που επίσης είναι σημαντική για τη βόρεια Ελλάδα, χάθηκε και για φέτος, με ανυπολόγιστες μάλιστα συνέπειες σε σχέση και με την αναστολή της λειτουργίας του ομίλου Μουζενίδη. Από τις υποσχέσεις για συμφωνία με τη Ρωσία για απευθείας πτήσεις από τη Θεσσαλονίκη, φαίνεται ότι περνάμε στην απαγόρευση της κ. Μέρκελ να δέχεστε πολίτες εμβολιασμένους με το ρωσικό εμβόλιο. Αυτό, λοιπόν, πρακτικά σημαίνει, κύριε Υπουργέ, το τέλος του θρησκευτικού τουρισμού στη βόρεια Ελλάδα και για φέτος.

Και σας ρωτάμε να απαντήσετε ξεκάθαρα: Γιατί επιλέξατε στην έναρξη της σεζόν φέτος αυτή την άκρως αντιπαραγωγική διαχείριση των εμβολιασμένων τουριστών; Γιατί συνεχίζετε να υποβάλετε τους πλήρως εμβολιασμένους τουρίστες σε ελέγχους που δημιουργούν συνωστισμό στις πύλες εισόδου της χώρας και, κυρίως, γιατί δεν ενισχύετε με προσωπικό και υποδομές τους συνοριακούς σταθμούς ώστε να μπορέσει να λειτουργήσει ο οδικός τουρισμός στη βόρεια Ελλάδα από τα Βαλκάνια.

Ο οδικός τουρισμός ίσως να είναι και ο μόνος που έχει απομείνει φέτος στη χώρα μετά από την οριστική απώλεια δύο τεράστιων αγορών, της βρετανικής εννοώ και της ρωσικής. Ιδιαίτερα ως προς την τελευταία θα είχε ενδιαφέρον να ακούσουμε τι σκοπεύετε να κάνετε με τις απώλειες από την αναστολή λειτουργίας του ομίλου Μουζενίδη, ο οποίος περιλαμβάνει μια αεροπορική εταιρεία, μεγάλα ξενοδοχεία και τεράστια ανοίγματα στην τουριστική αγορά στη βόρεια Ελλάδα.

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει ο κύριος Υπουργός για την δευτερολογία του.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υπουργός Τουρισμού):** Ευχαριστώ πολύ, κύριε Πρόεδρε.

Δυσκολεύομαι να καταλάβω τη θέση του ΣΥΡΙΖΑ σε σχέση με τον τουρισμό. Είναι η θέση σας αυτή που περιγράψατε εσείς τώρα; Μπάτε σκύλοι αλέστε, να μην υπάρχει κανένα τεστ, όποιος θέλει να έρχεται;

**ΚΥΡΙΑΚΗ ΜΑΛΑΜΑ:** Μην παραποιείτε αυτά….(δεν ακούστηκε)

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υπουργός Τουρισμού):** Αυτή ακριβώς είναι η θέση που περιγράψατε.

**ΠΡΟΕΔΡΕΥΩΝ (Χαράλαμπος Αθανασίου):** Κυρία συνάδελφε, σας παρακαλώ μη διακόπτετε. Ο κύριος Υπουργός θα απαντήσει. Έχετε το δικαίωμα της δευτερολογίας για να διορθώσετε, να συμπληρώσετε, αλίμονο.

Κύριε Υπουργέ, μηδενίζω τον χρόνο και ξεκινήστε από την αρχή.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υπουργός Τουρισμού):** Ευχαριστώ πολύ.

Αν έχετε δυσκολία να καταλήξετε σε μία συνεκτική θέση, δεν σας φταίει η Νέα Δημοκρατία, ούτε το Υπουργείο Τουρισμού ούτε εγώ. Για κακή σας τύχη την ίδια μέρα που εσείς βγάζατε την ερώτησή σας για το αν δεχόμαστε τα τεστ αντιγόνου, την ίδια μέρα δημοσιεύτηκε στο ΦΕΚ η απόφαση με την οποία δεχόμαστε τα τεστ αντιγόνου. Το αν δεχόμαστε τα τεστ αντιγόνου δεν το αποφασίζει ο Υπουργός Τουρισμού, διότι δεν είναι ο ειδικός. Το εισηγείται μια υγειονομική επιτροπή. Και σας διαβεβαιώ ότι η θέση μας θα ήταν από την πρώτη μέρα, εάν αυτό είναι υγειονομικά ασφαλές, να δεχόμαστε και τα τεστ αντιγόνου. Και η εισήγηση της επιτροπής είναι ότι δεν είναι υγειονομικά ασφαλές. Δεν ήταν. Εάν δεν είχαμε στοιχεία κάποιων εβδομάδων για να δούμε τη θετικότητα στα σύνορά μας από τα τεστ που κάναμε, δεν προσυπέγραφαν οι γιατροί την αποδοχή των τεστ αντιγόνου.

Εσείς, λοιπόν, μας λέτε παρ’ όλη την αντίρρηση των γιατρών να κάναμε αποδεκτά αυτά τα τεστ κόντρα στους γιατρούς. Ε, λοιπόν, όχι! Η Νέα Δημοκρατία δεν κάνει μικροπολιτική ούτε θέτει σε κίνδυνο τη ζωή των πολιτών. Εσείς με την πολιτική που διαφαίνεται ότι θα ακολουθούσατε αν είχατε τα ηνία της χώρας, είναι φανερό το τι θα κάνατε, θα γράφατε τους ειδικούς στα παλαιότερα των υποδημάτων σας. Εμείς όμως, η Κυβέρνηση Νέας Δημοκρατίας δεν το κάνει αυτό. Ακολουθούμε πλήρως τις υποδείξεις τους.

Όταν, λοιπόν, είχαν τα στοιχεία, όταν ήμασταν σίγουροι ότι η θετικότητα ήταν μικρή στα σύνορά μας, τότε έχουμε και τη δυνατότητα να κινηθούμε προς την κατεύθυνση του ανοίγματος και με τα τεστ αντιγόνου.

Από κει και πέρα παρακολουθούμε συνεχώς από πάνω και τα επιχειρησιακά ζητήματα αλλά και τα υγειονομικά ζητήματα. Όσον αφορά τα υγειονομικά ζητήματα αποδεικνύουμε τα αντανακλαστικά μας. Δουλέψαμε πολύ εντατικά, ώστε να φτάσουμε στο σημείο να ανοίξουν οι πτήσεις με τη Ρωσία. Συγχρόνως όμως βλέπουμε αύξηση της μετάλλαξης «Δέλτα» και εκεί και στην Πορτογαλία και στη Βρετανία και αλλού. Όπου το βλέπουμε αυτό, αυξάνουμε την υγειονομική επιτήρηση και αυξάνοντας την υγειονομική επιτήρηση κάνουμε το σωστό για την υγεία των Ελλήνων πολιτών, το σωστό εν τέλει για τον ίδιο τον τουρισμό.

Διότι δεν είναι το άνοιγμα του τουρισμού μια εύκολη διαδικασία. Είναι μια πολύπλοκη δυναμική διαδικασία, που πρέπει να είμαστε από πάνω και να διορθώνουμε τις αποφάσεις καθημερινά ανάλογα με τα νέα δεδομένα που εμφανίζονται. Η Πορτογαλία δεν είχε τη «Δέλτα» μετάλλαξη. Τρεις βδομάδες άνοιγμα στη βρετανική αγορά και την απέκτησε. Και μέσα σε τρεις βδομάδες είναι το 90% των κρουσμάτων. Αυτά είναι νέα δεδομένα τα οποία πρέπει να τα λάβεις υπ’ όψιν σου. Δεν μπορούμε να μην τα λάβουμε υπ’ όψιν μας ,αν θέλουμε να είμαστε πιστοί στο καθήκον στο οποίο μας ανέθεσε ο ελληνικός λαός.

Τώρα όσον αφορά τα επιχειρησιακά, θα τα συζητήσουμε και στη δευτερολογία μου για να μην πάρω παραπάνω χρόνο. Σας διαβεβαιώ όμως ότι ο οδικός τουρισμός ανεβαίνει γρηγορότερα από τον αεροπορικό τουρισμό. Μόλις το Σάββατο, που είναι η μέρα με τις μεγαλύτερες ροές, είχαμε αύξηση 23%. Πάνω από είκοσι χιλιάδες άνθρωποι μπήκαν στη χώρα μας οδικά από τα βόρεια σύνορά μας. Και αυτό δείχνει ότι και τα συστήματα λειτουργούν και οι όποιες αναγκαίες βελτιωτικές κινήσεις γίνονται με ταχείς ρυθμούς.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Υπουργέ.

Ορίστε, κυρία συνάδελφε, έχετε τον λόγο για την δευτερολογία σας.

**ΚΥΡΙΑΚΗ ΜΑΛΑΜΑ:** Ευχαριστώ, κύριε Πρόεδρε.

Κύριε Υπουργέ, παραποιήσατε τα λόγια μου. Μίλησα για τους κανόνες που είχε επιβάλει η Ευρωπαϊκή Ένωση και δεν είπα πράγματα στον αέρα. Ήταν πολύ συγκεκριμένα αυτά που είπα και είχε να κάνει με αυτά που είχε αποφασίσει η Ευρωπαϊκή Ένωση. Παρ’ όλα αυτά όμως, «άλλα λόγια να αγαπιόμαστε», που λένε.

Εγώ θα ήθελα να μοιραστώ μαζί σας την εμπειρία μου από την κατάσταση στη συνοριακή διέλευση του Προμαχώνα. Γιατί καλά τα όσα μάς λέτε, αλλά κάθε Σαββατοκύριακο οι ουρές και η ταλαιπωρία του κόσμου που θέλει να έρθει στην βόρεια Ελλάδα για τουρισμό είναι τεράστιες.

Πήγαμε στον Προμαχώνα στις 14 Μαΐου μερικές ώρες πριν ανοίξει ο τουρισμός. Ξέρετε τι είδαμε; Μία μόλις λωρίδα για την είσοδο των τουριστών και ένα μόνο κλιμάκιο του ΕΟΔΥ για τους διαγνωστικούς ελέγχους.

Τότε υπογραμμίσαμε ότι αν δεν λειτουργήσουν όλες οι συνοριακές διελεύσεις, αν δεν εφαρμόσουμε το «πράσινο πιστοποιητικό» σωστά και αν δεν ενισχύσουμε το προσωπικό και της αστυνομίας και του τελωνείου και του ΕΟΔΥ, τότε η διέλευση σε ημέρες αιχμής μπορεί να υπερβαίνει και τις πέντε ώρες. Δυστυχώς από το τριήμερο του Αγίου Πνεύματος και μετά επιβεβαιωθήκαμε πανηγυρικά. Δυστυχώς!

Αντίστοιχη και χειρότερη εικόνα στον συνοριακό σταθμό των Ευζώνων. Και σας ρωτάμε ευθέως. Το είχατε δει το πρόβλημα πέρυσι, το συζητήσαμε και πέρυσι, κύριε Υπουργέ, εδώ αυτό το ίδιο ζήτημα, γιατί δεν κάνατε καμμία προετοιμασία ώστε να μην ταλαιπωρείται ο κόσμος στα σύνορα; Γιατί με το «πράσινο πιστοποιητικό» ένας Έλληνας που φτάνει στη Γερμανία περνάει τις διατυπώσεις σε πέντε λεπτά και ένας Γερμανός τουρίστας που έρχεται με το αυτοκίνητο στη βόρεια Ελλάδα ή στη Χαλκιδική, χρειάζεται πέντε ώρες για να περάσει τους συνοριακούς σταθμούς;

Τις προάλλες πήγατε στο «SANI RESORT» στη Χαλκιδική. Δεν ξέρω τι ώρα φύγατε, αλλά στο λεγόμενο ορφανό χιλιόμετρο στο ύψος της Ποτίδαιας το μποτιλιάρισμα ξεπερνούσε τις τρεις ώρες. Και επαναλαμβάνουμε το ερώτημα, γιατί ξεκινήσατε έτσι απροετοίμαστοι φέτος με τον οδικό τουρισμό, τη στιγμή που είχαμε τα ίδια φαινόμενα και πέρυσι; Γιατί δεν διορθώσατε τα περσινά λάθη;

Κλείνοντας θα ήθελα να επισημάνω και κάτι που έχει εξοργίσει τον κόσμο του τουρισμού της βόρειας Ελλάδας. Ανακοίνωσε ο Πρωθυπουργός μεγαλεπήβολο πρόγραμμα ενίσχυσης για τον τουρισμό των 350 εκατομμυρίων, το πρόγραμμα για το υποτιθέμενο κεφάλαιο κίνησης. Με τα κριτήρια που βάλατε σε αυτό το πρόγραμμα για να λάβει 1.000 ευρώ ενίσχυσης ένας ξενοδόχος, θα έπρεπε το 2019 να έχει 20.000 ευρώ τζίρο και τρία άτομα προσωπικό πλήρους απασχόλησης επί τέσσερις μήνες. Τι σημαίνει αυτό; Ότι οι ανακοινώσεις περί γενναίας στήριξης αποδείχτηκαν και αυτά πάλι άνθρακας. Το 90% των μικρομεσαίων επιχειρήσεων θα πάρει από καθόλου έως 500 ευρώ. Αυτό εσείς το αποκαλείτε κεφάλαιο κίνησης;

Και τέλος το σημαντικότερο, όπως φαίνεται και από τις εξελίξεις που είπατε με τη μετάλλαξη «Δέλτα», αργήσατε τραγικά με τον εμβολιασμό των εργαζόμενων στον τουρισμό. Ακόμη και σήμερα αν σπεύσουν όλοι -που είναι ανοιχτά τα εμβόλια- να εμβολιαστούν, όλες οι ηλικιακές ομάδες, χρειάζεται ένα δίμηνο για την επίτευξη ανοσοποίησης. Τι σημαίνει αυτό; Ότι οι εργαζόμενοι και, κυρίως, οι εργαζόμενοι μικρότερης ηλικίας θα είναι ακάλυπτοι τουλάχιστον μέχρι τον Ιούλιο. Και σας ρωτάμε: Γιατί αργήσατε τόσο και στο θέμα αυτό;

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, κύριε Υπουργέ.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υπουργός Τουρισμού):** Θα προσπαθήσω να μιλήσω λίγο κωδικοποιημένα, γιατί τέθηκαν αρκετά θέματα.

Πρώτον, δεν μιλάμε για τις προτάσεις της Ευρωπαϊκής Ένωσης. Δεν είναι οι προτάσεις αυτές της Ευρωπαϊκής Ένωσης. Το λέω, για να λήξει και το θέμα το οποίο θέτετε και στην ερώτησή σας. Η Ευρωπαϊκή Ένωση, μόλις τρεις μέρες πριν είχε ανακοινώσει τις συστάσεις της και μέσα σε αυτές μιλούσε, πράγματι, για δέκα έτη και το τεστ αντιγόνου μετά από δικές μας παραινέσεις και προτάσεις οι οποίες συμφωνήθηκαν σε ευρωπαϊκό, συνολικό επίπεδο, μόνο για τα εσωτερικά ταξίδια, όχι για τη Σερβία, όχι για τη Ρωσία, όχι για τρίτες χώρες. Συνεπώς το γεγονός ότι επεκτείναμε μετά από συνεννόηση με τους γιατρούς, τους επιδημιολόγους τις προτάσεις αυτές και σε τρίτες χώρες, οι οποίες είναι πάρα πολύ σημαντικές για τον τουρισμό της βόρειας Ελλάδας, αυτό είναι μια προσπάθεια την οποία πετύχαμε φυσικά σε συνεργασία με τα υπόλοιπα Υπουργεία και, κυρίως, με την επιτροπή των γιατρών.

Όσον αφορά την κατάσταση στα σύνορα, από την πρώτη μέρα η προσπάθεια για τα ίδια τα σύνορα είναι πολύ πιο συντονισμένη και δεν έχουμε εικόνες, όπως αυτές που είχαμε πέρυσι. Πέρσι είχαμε μόνο τον Προμαχώνα ανοιχτό, ακριβώς διότι ο επιδημιολόγος φόβος ήταν πολύ μεγαλύτερος. Φέτος, έχοντας την εμπειρία και τα εργαλεία που έχουμε φέτος στα χέρια μας, μπορέσαμε να ξεκινήσουμε με περισσότερες πύλες εισόδου. Παράδειγμα είναι η Νυμφαία, πάρα πολύ σημαντική πύλη για τη Θάσο. Οι επαγγελματίες της Θάσου μάς έχουν στείλει πάμπολλα μηνύματα, ακριβώς επειδή από την πρώτη μέρα προσπαθήσαμε να επεκτείνουμε την είσοδο.

Τώρα, ενώ αναγνωρίζω ότι υπάρχουν ζητήματα τα οποία πρέπει να τα επιλύουμε, εγώ ο ίδιος στην περίοδο που αναφερθήκατε, που πήγα στη Χαλκιδική, πέρασα από τον Προμαχώνα, για να έχω άμεση γνώση στο πεδίο της κατάστασης και ως αποτέλεσμα αυτής της επίσκεψης την ίδια μέρα συμφωνήθηκε με τον Αρχηγό της Αστυνομίας η επέκταση τριών νέων γραμμών εισόδου, δύο προς την είσοδο και μία προς την έξοδο.

Παρένθεση: Ήδη λειτουργούσαν τέσσερις και τέσσερις γραμμές εισόδου. Συνεπώς δεν ισχύει αυτό που λέτε. Και άλλη μια παρένθεση: Δεν είναι τώρα αντιπολίτευση αυτής της λογικής, όπως η αντιπολίτευση εντυπωσιασμού, την οποία είδαμε για παράδειγμα από την κ. Σκούφα, που πήγε στους Ευζώνους στις 7 παρά 10 κατά τη δική της περιγραφή, όταν ξέρει ότι ανοίγει η πύλη στις 7, για να φωτογραφίσει την ουρά η οποία περιμένει με κλειστή την πύλη για να περάσει και είναι το μέγιστο σημείο που φτάνει η ουρά.

**ΚΥΡΙΑΚΗ ΜΑΛΑΜΑ:** Κύριε Υπουργέ…(δεν ακούστηκε)

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υπουργός Τουρισμού):** Είναι, όμως, συνάδελφός σας. Είναι δείγμα, γιατί η υπεύθυνη του Τουρισμού, η κ. Νοτοπούλου, έκανε σημαία αυτή τη φωτογραφία.

Συνεπώς είναι κεντρική γραμμή του κόμματός σας να κάνει αυτού του είδους τη φθηνή αντιπολίτευση. Γιατί είναι φτηνή αντιπολίτευση να πας να φωτογραφίζεις την ουρά, όταν είναι κλειστά τα σύνορα. Στις 7 άνοιξαν τα σύνορα και στις 8.30 αυτή η ουρά είχε εξαφανιστεί. Και το γεγονός ότι αυτό το Σαββατοκύριακο δεν είχαμε τις εικόνες που είχαμε το προηγούμενο και το προ-προηγούμενο, είναι ακριβώς επειδή τα πράγματα βελτιώνονται. Γιατί βελτιώνονται; Γιατί σε συνεργασία -ξαναλέω- με τον Αρχηγό της Αστυνομίας γίνονται εργασίες και από 1Ιουλίου θα υπάρχουν αυτές οι τρεις γραμμές, δύο εισόδου και μία εξόδου, στον Προμαχώνα. Σε συνεργασία με την Πολιτική Προστασία και το Υπουργείο Προστασίας του Πολίτη ανοίγουμε όλες τις πύλες εισόδου, όπου αυτό είναι εφικτό, και τη Δοϊράνη και τη Νίκη και την Κρυσταλλοπηγή, επεκτείνουμε την Κακαβιά, επεκτείνουμε πολλαπλές πύλες εισόδου, τους Ευζώνους τούς κάνουμε εικοσιτετράωρους, ακριβώς για να απλωθεί η κίνηση και με έναν φυσικό τρόπο να σπάει σε πολλαπλές πύλες εισόδου -και αυτό από 1η Ιουλίου-, ακριβώς για να μπορέσουμε να βελτιώσουμε τις συνθήκες εισόδου.

Τώρα είναι φθηνή αντιπολίτευση, γιατί ξέρετε πολύ καλά πως και επί ΣΥΡΙΖΑ αυτές οι ουρές υπήρχαν. Και το 2017, το 2018, το 2019 υπήρχαν αυτές οι ουρές, διότι είναι και απόρροια των ελέγχων που γίνονται. Και μάλιστα, τα δύο τελευταία χρόνια για άλλους -όχι υγειονομικούς λόγους- η Σένγκεν επιβάλλει ελέγχους μη απλοποιημένους σε κάθε στάδιο για λόγους ασφαλείας και για λόγους διακίνησης και ελέγχου της κίνησης των πολιτών.

Συνεπώς ξέρετε πολύ καλά ότι, παρ’ όλο που το πλαίσιο της Σένγκεν έχει αυστηροποιηθεί, εμείς ήρθαμε και με περισσότερο προσωπικό -τριάντα έξι άτομα είναι στον Προμαχώνα και έξι άτομα πηγαίνουν στους Ευζώνους- και νέες ομάδες υγειονομικών ανοίγουμε και βελτιώνουμε τις συνθήκες. Εδώ θα είμαστε, για να παρακολουθήσουμε και μετά από όλες αυτές τις βελτιώσεις την κατάσταση, για να δούμε αν υπάρχει κάτι άλλο διορθωτικό που πρέπει να κάνουμε.

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ, ολοκληρώστε.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υπουργός Τουρισμού):** Τελειώνω, κύριε Πρόεδρε, διότι νομίζω ότι η εικόνα είναι ξεκάθαρη. Δεν χρειάζεται να προσθέσω.

Πρώτον, η Κυβέρνηση έχει την υγεία των πολιτών πρώτο της μέλημα. Δεύτερον, είναι από πάνω και διορθώνει επιχειρησιακά ή οποιαδήποτε άλλα ζητήματα που φυσικά θα ανακύπτουν. Και θα είμαστε εδώ να προστατεύουμε τους πολίτες όχι με την οικονομική λογική πρώτη, αλλά με την υγειονομική λογική πρώτη. Εμείς θα είμαστε εδώ να ακούμε τους γιατρούς, αυτούς τους γιατρούς τους οποίους όχι απλώς δεν λαμβάνει υπ’ όψιν του ο ΣΥΡΙΖΑ, αλλά λοιδορεί και σε κάποιες περιπτώσεις, όπως έχουμε ακούσει από συναδέλφους σας του ΣΥΡΙΖΑ, με τις αναρτήσεις τους στο Facebook.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ο συνάδελφος κ. Αθανάσιος Αθανασίου με επιστολή του προς τον Πρόεδρο της Βουλής ζητά τη χορήγηση εκ μέρους του Σώματος άδειας απουσίας στο εξωτερικό από το Σάββατο 3 Ιουλίου 2021 έως την Τρίτη 6 Ιουλίου του 2021.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Συνεπώςη Βουλή ενέκρινε τη ζητηθείσα άδεια.

Οι πιο κάτω επίκαιρες ερωτήσεις που αναφέρω και οι ερωτήσεις δεν θα συζητηθούν κατόπιν συνεννόησης των αρμόδιων Υπουργών με τους ερωτώντες Βουλευτές. Είναι η με αριθμό 877/17-6-2021 επίκαιρη ερώτηση, η με αριθμό 875/16-6-2021 επίκαιρη ερώτηση, η με αριθμό 881/17-6-2021 επίκαιρη ερώτηση, η με αριθμό 888/18-6-2021 επίκαιρη ερώτηση, η με αριθμό 5978/577/14-4-2021 ερώτηση και αίτηση κατάθεσης εγγράφων, η με αριθμό 6002/15-4-2021 ερώτηση, η με αριθμό 5912/12-4-2021 ερώτηση και η με αριθμό 880/17-6-2021 επίκαιρη ερώτηση. Θα αναφερθούν και στα Πρακτικά.

Θα συζητηθεί η πρώτη με αριθμό 871/14-6-2021 επίκαιρη ερώτηση πρώτου κύκλου του Βουλευτή Β3΄ Νότιου Τομέα Αθηνών της Νέας Δημοκρατίας κ. Χαράλαμπου (Μπάμπη) Παπαδημητρίου προς τον Υπουργό Οικονομικών, με θέμα: «Ενημέρωση σχετικά με τα αποτελέσματα και την πρόοδο εφαρμογής φορολογικών κινήτρων, που ενέκρινε η Βουλή για την προσέλκυση επενδύσεων και φυσικών προσώπων με φορολογική κατοικία στο εξωτερικό».

Θα απαντήσει ο Υπουργός Οικονομικών κ. Χρήστος Σταϊκούρας.

Κύριε Παπαδημητρίου, έχετε τον λόγο για την πρωτολογία σας.

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ:** Ευχαριστώ πολύ, κύριε Πρόεδρε. Ζητώ την άδειά σας να βγάλω τη μάσκα, για να ξεθολώσουν τα γυαλιά μου.

**ΠΡΟΕΔΡΕΥΩΝ (Χαράλαμπος Αθανασίου):** Εντάξει, δεν υπάρχει άλλος.

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ:** Κύριε Πρόεδρε, κύριε Υπουργέ, με σειρά νομοθετικών διατάξεων που πήρε και ενέκρινε η Βουλή, δόθηκαν κίνητρα προκειμένου επαγγελματίες, μικρές επιχειρήσεις αλλά και συνταξιούχοι και άτομα να μπορέσουν να έρθουν και να εγκατασταθούν στην Ελλάδα, δίνοντάς τους ως κίνητρο τη φορολογική κατοικία. Το κίνητρο αυτό είναι εξαιρετικά σύγχρονο. Το συμφωνήσαμε στις διαδοχικές συζητήσεις που έγιναν εδώ και πιστεύω ότι οι συζητήσεις που έγιναν μετά τις εισηγήσεις σας βοήθησαν και την Αντιπολίτευση να κατανοήσει καλύτερα την αξία παρόμοιων μέτρων.

Συγκρινόμενη δε η Ελλάδα με άλλα κράτη, κάνει βήματα με τα οποία προσεγγίζει το σύγχρονο δίκαιο, χωρίς, βεβαίως, να δημιουργεί κανένα πρόβλημα ανισότητας φορολογικής μεταξύ των φιλοξενούμενων και φορολογικά φιλοξενουμένων και των συμπολιτών μας. Όμως, από τότε έως και σήμερα αν και είχατε φέρει στη Βουλή ορισμένα στοιχεία κατά την τελευταία συζήτηση σε ό,τι αφορούσε στις προηγούμενες ρυθμίσεις, δεν έχουμε πάρει στοιχεία για την επιτυχία, όποια είναι αυτή, και θα θέλαμε να ξέρουμε ακριβώς τα στοιχεία και τη δική σας κρίση ως προς την επιτυχή διεκπεραίωση αυτής της πρωτοβουλίας.

Επίσης, θα ήθελα με την ευκαιρία να μας πείτε αν φυσικά υπάρχουν στοιχεία που τείνουν στην πλευρά της επιτυχίας, αν σκοπεύετε να δώσετε και άλλα κίνητρα ή τι περιμένουμε ή τι καμπάνια χρειάζεται, προκειμένου να γίνει ευρύτερα γνωστή η δυνατότητα που έχουν πολλοί να έρθουν στην Ελλάδα.

Η Ελλάδα είναι ένα περιζήτητο κράτος πλέον σε ό,τι αφορά στο επίπεδο ζωής, στην προστασία έναντι, όπως αποδείχτηκε, μιας τόσο βαριάς ασθένειας και τόσο μεταδοτικής. Έχουμε δηλαδή πολλές προϋποθέσεις, έχουμε τη δυνατότητα να χτίσουμε καλύτερα εργαλεία που χρειάζονται οι άνθρωποι αυτοί, να φέρουν πραγματικά τη φορολογική τους κατοικία εδώ και με την ευκαιρία θα ήθελα, κύριε Σταϊκούρα, να μας πείτε τι άλλο ενδεχομένως θα φέρετε μετά την ολοκλήρωση αυτών των φορολογικών κινήτρων.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κύριε Παπαδημητρίου.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ευχαριστώ πολύ, κύριε Πρόεδρε.

Αξιότιμε κύριε συνάδελφε, κύριε Παπαδημητρίου, η ερώτησή σας είναι κυριολεκτικά επίκαιρη, καίρια και ουσιαστική. Αφορά τον απολογισμό των νομοθετικών πρωτοβουλιών, την πρόοδο των κανονιστικών πράξεων και την ενημέρωση για τα αποτελέσματα υλοποίησης όλων αυτών.

Σας ενημερώνω συνεπώς εξαρχής στο βασικό σας ερώτημα ότι η απήχηση είναι σημαντική και τα αποτελέσματα ενθαρρυντικά. Θα πάω με την ανάποδη φορά των νομοθετικών πρωτοβουλιών, όπως αυτή έχει τεθεί στο ερώτημά σας. Θα ξεκινήσω από το 2019. Νόμος, όπως πολύ εύστοχα λέτε, 4646/2019. Τί είχαμε νομοθετήσει τότε ως κοινοβουλευτική Πλειοψηφία; Το φορολογικό έτος 2020, ο φορολογούμενος -καλό είναι να τα θυμόμαστε αυτά, για να προσελκύσουμε ακόμη περισσότερους- φυσικό πρόσωπο που μεταφέρει τη φορολογική κατοικία του στην Ελλάδα δύναται να υπαχθεί για δεκαπέντε χρόνια σε εναλλακτική φορολόγηση του εισοδήματος που προκύπτει στην αλλοδαπή, εφόσον τηρεί σωρευτικά συγκεκριμένες προϋποθέσεις, μεταξύ άλλων την πραγματοποίηση επένδυσης στην Ελλάδα ελάχιστου ύψους 500.000 ευρώ. Με την καταβολή ετησίως κατ’ αποκοπή φόρου 100.000 ευρώ εξαντλείται κάθε φορολογική υποχρέωση του φυσικού προσώπου για το εισόδημα που προκύπτει στην αλλοδαπή. Η εναλλακτική φορολόγηση δύναται με αίτηση του φορολογούμενου να επεκταθεί και σε συγκεκριμένα πρόσωπα. Αυτό νομοθετήσαμε.

Το 2020, πρώτο έτος εφαρμογής των διατάξεων, παρά τις εξαιρετικά αντίξοες συνθήκες του πρώτου κύματος της πανδημίας, υποβλήθηκαν είκοσι αιτήσεις, από τις οποίες εγκρίθηκαν οι αιτήσεις δεκαοκτώ επενδυτών και επτά συγγενικών τους προσώπων. Οι αιτήσεις αφορούν σε επενδυτές από εννιά χώρες, κυρίως εκτός Ευρωπαϊκής Ένωσης. Το σύνολο του βεβαιωθέντος και καταβληθέντος φόρου ανήλθε σε 1,9 εκατομμύριο ευρώ το 2020.

Το 2021, ο αριθμός των αιτήσεων που υποβλήθηκαν ήδη ανήλθαν σε πενήντα οκτώ. Έγινε δεκτή η υπαγωγή στις διατάξεις για πενήντα επτά επενδυτές, δεκαεπτά συγγενικά τους πρόσωπα από είκοσι χώρες, κυρίως εκτός Ευρωπαϊκής Ένωσης. Το σύνολο του βεβαιωθέντος φόρου είναι 7,9 εκατομμύρια ευρώ για το 2021, εκ των οποίων έχει ήδη καταβληθεί ποσό ύψους 2,9 εκατομμυρίων ευρώ.

Συνεπώς αυτή η κυβερνητική πρωτοβουλία υλοποιείται, νομίζω, από τα στοιχεία που βλέπετε το 2020 και το 2021 συγκριτικά εξαιρετικά, με μεγάλο ενδιαφέρον επενδυτών.

Πάμε τώρα στη δεύτερη πρωτοβουλία. Δύο στην πρωτολογία μου και δύο στη δευτερολογία μου. Το επόμενο βήμα, όπως εύστοχα αναφέρεται στην ερώτησή σας, είναι η χορήγηση φορολογικών κινήτρων με τον ν.4714/2020. Από τους επενδυτές πού πήγαμε τώρα; Στους συνταξιούχους. Σύμφωνα με αυτές τις διατάξεις που νομοθετήσαμε, από το φορολογικό έτος 2020 ο φορολογούμενος φυσικό πρόσωπο δικαιούχος εισοδήματος από σύνταξη που προκύπτει στην αλλοδαπή ο οποίος μεταφέρει τη φορολογική του κατοικία στην Ελλάδα υπάγεται για δεκαπέντε φορολογικά έτη σε εναλλακτικό τρόπο φορολόγησης για το εισόδημα που προκύπτει στην αλλοδαπή, εφόσον ισχύουν και εδώ σωρευτικά ορισμένες προϋποθέσεις. Το φυσικό πρόσωπο καταβάλλει κάθε φορολογικό έτος αυτοτελώς φόρο με συντελεστή 7% για το σύνολο του εισοδήματος που αποκτήθηκε στην αλλοδαπή, ενώ το εισόδημα που προκύπτει στην ημεδαπή φορολογείται από τις γενικές διατάξεις.

Το 2020, πρώτο έτος εφαρμογής των διατάξεων, υποβλήθηκαν οκτώ αιτήσεις από φορολογούμενους από πέντε χώρες, κυρίως εκτός Ευρωπαϊκής Ένωσης, από τις οποίες εγκρίθηκαν οι επτά.

Το 2021, υποβλήθηκαν διακόσιες τέσσερις αιτήσεις από φορολογούμενους προερχόμενους από είκοσι διαφορετικές χώρες, τόσο της Ευρωπαϊκής Ένωσης όσο και εκτός αυτής, για τις οποίες η διαδικασία έγκρισης είναι σε εξέλιξη. Για αυτούς τους φορολογούμενους -για να δούμε και τη φορολογική ωφέλεια- ο φόρος βεβαιώνεται με την υποβολή των φορολογικών δηλώσεων που ξέρετε ότι είναι σε εξέλιξη. Συνεπώς και αυτή η δεύτερη κυβερνητική πρωτοβουλία προσελκύει μεγάλο ενδιαφέρον επενδυτών και στη συγκεκριμένη περίπτωση συνταξιούχων. Άρα σας μίλησα για επενδυτές, για συνταξιούχους, ακολουθεί στη δευτερολογία μου η τοποθέτησή μου για τους νέους ανθρώπους που θέλουν να επιστρέψουν στην Ελλάδα και τα family offices είναι στο τέλος.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Υπουργέ.

Ο κ. Παπαδημητρίου έχει τον λόγο για τη δευτερολογία του.

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ:** Ευχαριστώ πολύ, κύριε Πρόεδρε, ευχαριστώ, κύριε Υπουργέ.

Θα ήθελα να πάτε λίγο παραπέρα και να μας πείτε αν αυτό που εκτιμάτε είναι πραγματικά επιτυχία ή περιμένατε κάτι περισσότερο. Αντιλαμβάνομαι τις συνθήκες της COVID, είναι προφανές ότι προκάλεσαν διαταραχή στις αποφάσεις όλων, πόσω μάλλον των ανθρώπων που περιμέναμε, αλλά, εάν αυτό το μοντέλο είναι επιτυχημένο, τότε πραγματικά πρέπει να το διαφημίσουμε και να γίνει μία συνιστώσα για την οποία η Ελλάδα θα φημίζεται, όπως φημίζονται και άλλα κράτη, διότι η Ελλάδα είναι ένας τόπος ειρηνικός, είναι ένας τόπος όπου οι νόμοι εφαρμόζονται. Αυτά τα κίνητρα είναι πολύ σημαντικά, φυσικά ταυτόχρονα με τα φορολογικά κίνητρα.

Θα ήθελα επίσης να καταλάβουν όλοι οι συνάδελφοι και ιδίως εκείνοι που είχαν τις αντιρρήσεις εκφρασμένες με οποιονδήποτε τρόπο, ακόμη και ειρωνικό κατά τη διάρκεια της συζήτησης στην Ολομέλεια, ότι αυτά είναι έσοδα τα οποία δεν θα τα είχαμε με κανέναν τρόπο. Είναι έσοδα του προϋπολογισμού, τα οποία δεν θα μπορούσαμε να έχουμε με κανέναν τρόπο.

Τέλος, θα ήθελα να σας ρωτήσω την προσωπική σας γνώμη, κύριε Υπουργέ, εάν κίνητρα παρόμοια με αυτά στις αγορές ακινήτων που έχουμε θα μπορούσαν να κωδικοποιηθούν, ώστε να αποτελέσουν ένα πακέτο προσέλκυσης ανθρώπων οι οποίοι θέλουν να έλθουν στην Ελλάδα, γιατί η Ελλάδα είναι ένας τόπος που τους προσελκύει, που τους αγαπά, που θέλει να τους φιλοξενήσει.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ο κύριος Υπουργός έχει τον λόγο για τη δευτερολογία του.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Σας ευχαριστώ πάρα πολύ.

Κύριε συνάδελφε, και μόνο η ερώτησή σας είναι διαφήμιση. Είναι διαφήμιση γιατί δίνει την ευκαιρία στην πολιτική ηγεσία του Υπουργείου Οικονομικών να ξεδιπλώσει τα νομοθετικά πονήματα που από κοινού ψηφίσαμε το προηγούμενο χρονικό διάστημα, αλλά και να αξιολογήσουμε από κοινού την πορεία υλοποίησης. Το γεγονός ότι από είκοσι αιτήσεις στο πρώτο σχήμα πήγαμε σε πενήντα επτά το δεύτερο σχήμα και έχουμε βεβαιώσει 10.000.000 ευρώ φόρους, που δεν θα παίρναμε διαφορετικά, όπως πολύ σωστά αναδείξατε, δείχνει το μέγεθος της επιτυχίας. Το γεγονός ότι από οκτώ συνταξιούχους το 2020 πήγαμε σε διακόσιους τέσσερις συνταξιούχους το 2021 και είμαστε ακόμη στο πρώτο εξάμηνο δείχνει και εδώ το ποσοστό επιτυχίας της συγκεκριμένης πρωτοβουλίας. Ενισχυτικό αυτής είναι η τρίτη πρωτοβουλία. Το πλαίσιο των φορολογικών κινήτρων το οποίο συμπληρώθηκε, όπως εύστοχα λέτε στην ερώτησή σας, με τον ν.4758/2020. Πού στοχεύουμε τώρα εδώ; Στοχεύουμε στην προσέλκυση αλλοδαπών εργαζομένων αυτοαπασχολούμενων και Ελλήνων που έφυγαν από τη χώρα κατά τη διάρκεια της υγειονομικής κρίσης.

Με τις διατάξεις του νόμου αυτού από το φορολογικό έτος 2021 -αυτό το νομοθετήσαμε πολύ πιο πρόσφατα- ο φορολογούμενος φυσικό πρόσωπο που μεταφέρει τη φορολογική κατοικία του στην Ελλάδα υπάγεται για επτά φορολογικά έτη -μου δίνει την ευκαιρία αυτή να θυμίσω και τα βασικά χαρακτηριστικά των νομοθετικών πρωτοβουλιών που από κοινού ψηφίσαμε- σε ειδικό τρόπο φορολόγησης εισοδήματος από μισθωτή εργασία και επιχειρηματική δραστηριότητα που προκύπτει στην ημεδαπή, εφόσον ισχύουν σωρευτικά συγκεκριμένες προϋποθέσεις.

Ο φορολογούμενος απαλλάσσεται από τον φόρο εισοδήματος και από την ειδική εισφορά αλληλεγγύης του 50% του εισοδήματος από μισθωτή εργασία και επιχειρηματική δραστηριότητα που αποκτά στην Ελλάδα, ενώ δεν έχει εφαρμογή και η ετήσια αντικειμενική δαπάνη για κατοικία και επιβατηγό αυτοκίνητο ιδιωτικής χρήσης.

Παρ’ όλο που η διαδικασία υποβολής αιτήσεων μόλις ξεκίνησε, μετά την έκδοση σχετικών υπουργικών αποφάσεων, έχουν ήδη υποβληθεί εκατόν εξήντα επτά αιτήσεις, εκ των οποίων οι εκατόν δεκατρείς αφορούν μισθωτούς και οι υπόλοιπες τριάντα εννέα ελεύθερους επαγγελματίες και δεκαπέντε ατομικές επιχειρήσεις. Συνεπώς και αυτή η κυβερνητική πρωτοβουλία προσελκύει μεγάλο ενδιαφέρον μισθωτών, ελεύθερων επαγγελματιών και ατομικών επιχειρήσεων.

Πρόσφατα επισκέφθηκα κάποιες επιχειρήσεις στη βόρεια Ελλάδα, στη Θεσσαλονίκη. Σε κάποιες απ’ αυτές είδα πολίτες άλλων χωρών, στη συγκεκριμένη περίπτωση Ιταλό, ο οποίος έφερε τη φορολογική του κατοικία στην Ελλάδα μέσα απ’ αυτά τα σχήματα. Άρα είδαμε στην πράξη πώς μπορεί να ωφεληθεί η χώρα σημαντικά.

Σας έχω πει, σε λιγότερο από έναν χρόνο -το τονίζω, σε λιγότερο από έναν χρόνο- έχουμε πάνω από αθροιστικά πεντακόσιες περιπτώσεις πολιτών, επενδυτών, συνταξιούχων, ελεύθερων επαγγελματιών και εργαζόμενων Ελλήνων που είχαν φύγει στο εξωτερικό και ήδη έχουν κάνει αιτήσεις για να υπαχθούν σε αυτά τα φορολογικά καθεστώτα.

Και τέλος, τέταρτον, το πλαίσιο προσέλκυσης στην Ελλάδα φυσικών προσώπων με φορολογική κατοικία στο εξωτερικό συμπληρώθηκε με ποιον νόμο; Με το ν.4778/2021, έναν νόμο πολύ πρόσφατο, με τον οποίο θεσπίζονται σαφείς και διαφανείς κανόνες για τη σύσταση και λειτουργία εταιρειών ειδικού σκοπού διαχείρισης οικογενειακής περιουσίας.

Συμπερασματικά, κύριε συνάδελφε, το Υπουργείο Οικονομικών παρακολουθεί στενά την εφαρμογή των νέων διατάξεων, εκδίδει τις απαραίτητες κανονιστικές πράξεις και αποφάσεις, ώστε να είναι απολύτως διαυγές και πλήρες το κανονιστικό πλαίσιο εφαρμογής.

Αξιολογώντας τη μέχρι τώρα εφαρμογή των συγκεκριμένων ρυθμίσεων, προβαίνουμε στις αναγκαίες προσαρμογές και θα προβούμε -για να απαντήσω και σε αυτό το ερώτημά σας- για την περαιτέρω διευκόλυνση της συμμόρφωσης των φορολογουμένων, την ενίσχυση της διαφάνειας και την προσέλκυση ακόμα περισσότερων φυσικών προσώπων από το εξωτερικό. Μάλιστα, λόγω του αυξημένου ενδιαφέροντος των φορολογουμένων, χορηγήθηκε παράταση της προθεσμίας υποβολής αιτήσεων για φέτος. Και αυτό είναι δηλωτικό τού πόσο επιτυχημένα είναι τα σχήματα που θα νομοθετήσουμε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Κύριε συνάδελφε, κλείνοντας, επειδή ξέρω το ιδιαίτερο ενδιαφέρον που έχετε προς αυτή την κατεύθυνση, η φορολογία αποτελεί εξαιρετικά χρήσιμο εργαλείο για την επίτευξη αναπτυξιακών και επενδυτικών στόχων, πέρα από τη διασφάλιση δημόσιων εσόδων. Ως εκ τούτου, τα φορολογικά σχήματα οφείλουν να συμβαδίζουν με τις ραγδαίες οικονομικές και κοινωνικές μεταβολές. Η πανδημία μάς πήγε αναπόφευκτα πίσω. Ταυτόχρονα, όμως, υπήρξε και καταλύτης για μια σειρά από μεγάλες αλλαγές. Το πλέγμα διατάξεων που σήμερα συζητάμε εντάσσεται σε αυτές. Όπως προκύπτει από τα στοιχεία για το πρώτο διάστημα εφαρμογής των νέων διατάξεων -και ολοκληρώνω, κύριε Πρόεδρε-, παρά τη δυσμενή συγκυρία της πανδημίας, η απήχηση των νέων φορολογικών κινήτρων είναι εξαιρετικά ενθαρρυντική και έχουμε ήδη νομοθετήσει και άλλα φορολογικά κίνητρα, όπως, για παράδειγμα, στην κατοικία και τις κατασκευές, που με ρωτήσατε πριν από λίγο, για φορολογικά κίνητρα ειδικά για την πρώτη τριετία μέσα από πολλές διαφορετικές νομοθετικές πρωτοβουλίες.

Η Ελλάδα ξεπερνά την κρίση με σχέδιο και αυτοπεποίθηση, ανακάμπτει και αναπτύσσεται και είναι ανοικτή στην προσέλκυση επενδύσεων και ανθρώπινου κεφαλαίου, εγχώριων επενδύσεων, δημόσιων και ιδιωτικών, ξένων επενδύσεων, κεφαλαίων και εισοδημάτων της αλλοδαπής.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Υπουργέ.

Συνεχίζουμε με την πέμπτη με αριθμό 882/18-6-2021 επίκαιρη ερώτηση δεύτερου κύκλου του Βουλευτή Β1΄ Βόρειου Τομέα Αθηνών του Κινήματος Αλλαγής κ. Ανδρέα Λοβέρδου προς τον ΥπουργόΕξωτερικών, με θέμα: «Αξιολόγηση της εφαρμογής της Συμφωνίας των Πρεσπών και το κατά πόσο εφαρμόζονται τελικά, πλην της χρήσης του ονόματος Βόρεια Μακεδονία, οι υπόλοιπες ρυθμίσεις της συμφωνίας αυτής».

Θα απαντήσει ο Υφυπουργός Εξωτερικών, ο κ. Κωνσταντίνος Φραγκογιάννης.

Κύριε Λοβέρδο, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, ευχαριστώ για την κατανόηση.

Κύριε Υπουργέ, ευχαριστώ που ήρθατε να απαντήσετε στο ερώτημά μου. Για αυτούς που έχουν πάθει απώλεια πρόσφατης μνήμης να υπενθυμίσω πως όταν ερχόταν στη Βουλή η Συμφωνία των Πρεσπών για κύρωση, ώστε να επικυρωθεί στη συνέχεια, η δικιά μας παράταξη, το ΠΑΣΟΚ, το Κίνημα Αλλαγής, ήταν αντίθετη, πλην όμως δεν συμμετείχε σε πορείες με Βουλευτές ή με στελέχη του, πλην ελαχίστων εξαιρέσεων. Αρθρώναμε έναν λόγο αντίρρησης, αλλά τον προσδιορίζαμε με συναίσθηση ευθύνης στον χώρο του Κοινοβουλίου με πάρα πολλά επιχειρήματα. Ως Κοινοβουλευτικός Εκπρόσωπος είχα την τιμή να τα αρθρώνω εγώ.

Αντίθετα, το κόμμα στην Κυβέρνηση του οποίου ανήκετε, κύριε Υπουργέ, συμμετείχε στις κινητοποιήσεις, αν όχι επισήμως, πάντως με τα επιφανέστερα στελέχη του. Άλλαξε η κυβέρνηση μετά το 2019 και εγώ, ως Βουλευτής της Αντιπολίτευσης και τότε και σήμερα, με συνέπεια στις θέσεις που κρατώ και χωρίς ποτέ τον πατριωτισμό μου, που τον νιώθω και τον αισθάνομαι, να τον μετατρέπω σε επάγγελμα, αναρωτήθηκα, απευθυνόμενος στον Υπουργό Εξωτερικών, τι γίνεται με τα υπόλοιπα θέματα που ρύθμιζε η Συμφωνία των Πρεσπών, πλην του ονόματος, του ονόματος της γλώσσας, του ονόματος της εθνικότητας. Και η ίδια η σύμβαση προβλέπει -και στη Βουλή τότε συζητάμε με πρωτοβουλία των Βουλευτών της τότε κυβέρνησης και των Υπουργών- και τα άλλα θέματα. Μάλιστα, η τότε πλειοψηφία υπογράμμιζε τα άλλα θέματα, λέγοντάς μας ότι «να, δίνουμε λύσεις σε σωρεία προβλημάτων».

Άρθρο 8 παράγραφος 5 της συμφωνίας. Πρέπει να γίνει εντός μηνός από την υπογραφή της συμφωνίας, δηλαδή το 2018, με ανταλλαγή διπλωματικών διακοινώσεων από τα Υπουργεία Εξωτερικών σε ισομερή βάση μία κοινή διεπιστημονική επιτροπή εμπειρογνωμόνων για μια σειρά από θέματα, μεταξύ των οποίων και για τα συγγράμματα στα σχολεία, για τη συγγραφή της ιστορίας και ούτω καθεξής.

Το πρώτο μας ερώτημα: Έγινε αυτή η επιτροπή; Μετά από τρία χρόνια απέδωσε αποτελέσματα;

Το δεύτερο ερώτημα: Πρέπει να συγκροτηθεί -όριζε η συμφωνία- το Ανώτατο Συμβούλιο Συνεργασίας, το οποίο θα συνεδριάζει και θα κάνει και εκθέσεις. Μετά από τρία και πλέον χρόνια, αναρωτιέμαι, συγκροτήθηκε αυτό το ανώτατο συμβούλιο; Είναι με ευθύνη και υπό την εποπτεία των Υπουργείων Εξωτερικών, ημών και εκείνων. Έγινε αυτό το συμβούλιο; Καταθέστε μας μια έκθεση για το πώς έχουν πάει τα πράγματα. Ένας χρόνος κυβέρνησης ΣΥΡΙΖΑ, δύο χρόνια Κυβέρνησης Νέας Δημοκρατίας, εν συνόλω τρία. Η Ελλάδα όμως είναι πάνω από όλα. Για να δούμε πώς την υπηρετούμε.

Τρίτο θέμα: Κοινή υπουργική επιτροπή για καλύτερη συνεργασία σε μια σειρά από τομείς οικονομικής συνεργασίας και ούτω καθεξής. Εδώ είστε αρμόδιος και εσείς προσωπικά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνω, κύριε Πρόεδρε.

Κάνω αυτά τα ερωτήματα, παίρνω μια απάντηση από τον κ. Δένδια. Δεν ικανοποιεί έναν Βουλευτή, ακόμα και τον νεότερο στην Αίθουσα αυτή, που μου λέει ότι όλα πάνε καλά. Μου λέει ότι όλα πάνε καλά, τίποτα περισσότερο και ότι η Κυβέρνηση κ.λπ., κ.λπ.. Μπορώ να τη διαβάσω στη δευτερολογία μου και ίσως κάνω ανάγνωση ενός χωρίου.

Όταν βλέπω ότι το Υπουργείο Εξωτερικών δεν μου απαντά, απευθύνομαι στον Πρωθυπουργό με ερώτηση. Προσέξτε, δεν έχω κάνει επίκαιρη ερώτηση να έρθουμε στην Αίθουσα. Εγώ τον πατριωτισμό μου δεν τον κάνω επάγγελμα ούτε μέσο κοινοβουλευτικής προβολής. Περίμενα, όμως, μια απάντηση κατατοπιστική και, αν θέλετε, και την κατάθεση ενός πορίσματος μιας επιτροπής. Τίποτα απ’ όλα αυτά.

Μου απαντάει ο κ. Γεραπετρίτης εκ μέρους του Πρωθυπουργού, ως είθισται, αλλά η απάντηση είναι γραμμένη σε πρώτο πρόσωπο, δηλαδή απαντά ο Πρωθυπουργός, που μου λέει, «σου απάντησε ο κ. Δένδιας, σας απάντησε το Υπουργείο Εξωτερικών», που δεν μου είχε απαντήσει.

Κοιτάξτε, υπάρχει Αντιπολίτευση στην Αίθουσα αυτή και μάλιστα σοβαρή, χωρίς λαρυγγισμούς, χωρίς όταν λέτε εσείς το άλφα να λέμε εμείς το ωμέγα. Υπάρχει, όμως, και μια πατρίδα, την οποία υπερασπιζόμαστε όλοι.

Εδώ χρεώνεστε με την απάντηση στο εξής ερώτημα: Εφαρμόζεται η συμφωνία κατά τα λοιπά αυτής μέρη ή αγνοείται η εξέλιξη της συμφωνίας για λόγους άλλους, ενδεχομένως πολιτικούς που η Αντιπολίτευση δεν γνωρίζει;

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Λοβέρδο.

Ορίστε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΦΡΑΓΚΟΓΙΑΝΝΗΣ (Υφυπουργός Εξωτερικών):** Ευχαριστώ πολύ, κύριε Πρόεδρε.

Κύριε Λοβέρδο, κανείς μας δεν κάνει τον πατριωτισμό επάγγελμα και τόσο η Κυβέρνηση όσο και εγώ προσωπικά έχουμε πολύ μεγάλο σεβασμό για το Σώμα της Βουλής και για την Αντιπολίτευση και λαμβάνω πολύ σοβαρά όλα αυτά τα οποία αναφέρατε.

Θα μου επιτρέψετε στην πρωτολογία μου να σας αναφέρω τα εξής: Με τη σημερινή ερώτηση με αριθμό 882, όπως αναφέρετε και εσείς, επανέρχεστε επαναλαμβάνοντας ερωτήματα τα οποία έχετε προηγουμένως απευθύνει προς τον Υπουργό Εξωτερικών, όπως πριν από λίγο είπατε -είναι η υπ’ αριθμόν 57/16-4-2021 ερώτηση, καθώς και προς τον κύριο Πρωθυπουργό με την 6384/6-5-2021 ερώτηση- τα οποία θεωρούμε ότι στην ουσία τους έχουν απαντηθεί.

Δεν μπορώ παρά να επαναλάβω ότι το Υπουργείο Εξωτερικών μεριμνά αξιοποιώντας όλα τα μέσα που διαθέτει για την πλήρη, συνεπή και καλή τη πίστει εφαρμογή του συνόλου των προβλέψεων της Συμφωνίας των Πρεσπών. Προβαίνει σε όλες τις δέουσες ενέργειες για την αντιμετώπιση των καθυστερήσεων ή ελλείψεων που διαπιστώνονται εκ μέρους της άλλης πλευράς.

Η υλοποίηση των διατάξεων της συμφωνίας συνιστά ουσιαστικό στοιχείο των διμερών σχέσεών μας με τη γειτονική χώρα, ενώ έχουμε μεριμνήσει να καταστεί και ουσιώδης προϋπόθεση για την πρόοδο της ενταξιακής της πορείας στην Ευρωπαϊκή Ένωση.

Στο πλαίσιο της εφαρμογής αυτής της συμφωνίας, το Υπουργείο Εξωτερικών μεριμνά, προϊόντος του χρόνου και για την ευρύτερη δυνατή αξιοποίηση όλων των υφιστάμενων δυνατοτήτων ανάπτυξης των διμερών μας σχέσεων, ιδίως δε στον οικονομικό και ενεργειακό τομέα, με γνώμονα πάντοτε την εξυπηρέτηση του εθνικού συμφέροντος. Αυτά.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Υφυπουργέ.

Ορίστε, κύριε Λοβέρδο, έχετε τον λόγο για τη δευτερολογία σας.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, η κατάθεση της επίκαιρης ερώτησης ήταν το τελευταίο μέσο που διέθετε η Αντιπολίτευση για να πάρει μια απάντηση που ταιριάζει στον πολιτισμό μας, στον πολιτικό μας πολιτισμό και που συνάμα εναρμονίζεται με την αγάπη μας για την πατρίδα μας.

Για ακούστε τώρα: Ό,τι ανέγνωσε στην Αίθουσα ο κύριος Υφυπουργός είναι ακριβώς το ίδιο ή κάπως το ίδιο με την απάντηση που μου έδωσε ο κ. Δένδιας, την οποία θα διαβάσω και εγώ, για να μας ακούν οι πολίτες: «Είναι γνωστή η θέση της ελληνικής Κυβέρνησης για τη Συμφωνία των Πρεσπών. Είναι επίσης γνωστό ότι η Ελλάδα στο πλαίσιο του σεβασμού του Διεθνούς Δικαίου και της συνταγματικής νομιμότητας τηρεί και εφαρμόζει με συνέπεια τις διεθνείς συμφωνίες που έχει συνάψει και θέσει σε ισχύ. Ομοίως και βάσει της θεμελιώδους αρχής του Διεθνούς Δικαίου “pacta sunt servanda” -οι συμφωνίες πρέπει να τηρούνται- η Δημοκρατία της Βόρειας Μακεδονίας δεσμεύεται από τη Συμφωνία των Πρεσπών και οφείλει να την εφαρμόζει στο σύνολό της.

»Το Υπουργείο Εξωτερικών μεριμνά αξιοποιώντας όλα τα μέσα τα οποία διαθέτει για την πλήρη, συνεπή και καλή τη πίστει εφαρμογή του συνόλου των προβλέψεων της συμφωνίας. Προβαίνει δε σε όλες τις δέουσες ενέργειες, όταν διαπιστώνονται καθυστερήσεις ή ελλείψεις εκ μέρους της άλλης πλευράς.

»Η υλοποίηση των διατάξεων της συμφωνίας συνιστά ουσιαστικό στοιχείο των διμερών σχέσεών μας με τη γειτονική χώρα, καθώς και ουσιώδη προϋπόθεση για την πρόοδο της ενταξιακής της πορείας στην Ευρωπαϊκή Ένωση.

»Στο πλαίσιο της εφαρμογής της συμφωνίας το Υπουργείο Εξωτερικών μεριμνά για την αξιοποίηση όλων των υφισταμένων δυνατοτήτων ανάπτυξης των διμερών σχέσεων, ιδίως δε στον οικονομικό και ενεργειακό τομέα, με γνώμονα την εξυπηρέτηση του εθνικού συμφέροντος.

»Συνεπώς, όπως γνωρίζετε, ενημερώνω τακτικά και σε βάθος τα κοινοβουλευτικά κόμματα τόσο στο πλαίσιο της Διαρκούς Επιτροπής Εθνικής Άμυνας και Εξωτερικών Υποθέσεων της Βουλής όσο και του Εθνικού Συμβουλίου Εξωτερικής Πολιτικής.».

Πώς γίνεται να απαντώ χωρίς να απαντώ; Απλά, δεν απαντώ.

Τα ερωτήματά μου που ανέφερα και εδώ στη Βουλή, κύριε Υφυπουργέ, είναι συγκεκριμένα: Συγκροτήθηκαν οι επιτροπές; Τι έργο έχει παραχθεί στα χρόνια που πέρασαν; Τι έργο έχει παραχθεί υπό την εποπτεία των Υπουργών Εξωτερικών των δύο χωρών; Μπορείτε να μας απαντήσετε επί του συγκεκριμένου; Ως φαίνεται, δεν θέλετε και η Βουλή δικαίως απορεί γιατί δεν θέλετε, γιατί εγκαταλείψατε την εφαρμογή της συμφωνίας.

Μετ’ ου πολύ από την επικύρωσή της, οι Βούλγαροι απευθυνόμενοι στους γείτονές μας τους είπαν ότι κακώς λέτε εσείς στον εαυτό σας και οι Έλληνες σας λένε ότι μιλάτε μακεδονική γλώσσα ή ότι είστε Μακεδόνες, κακώς! Και οι ίδιοι οι Βούλγαροι δημιουργούν πρόβλημα στην πορεία της χώρας αυτής στην Ευρωπαϊκή Ένωση.

Εσείς, που είχατε υποσχεθεί σε αυτή τη Βουλή ότι ανάλογα με την εξέλιξη της εφαρμογής της συμφωνίας θα βλέπατε και την πορεία της στην Ευρωπαϊκή Ένωση, πρωτοστατούσατε -συμμετέχω στην Κοινοβουλευτική Συνέλευση της ΚΕΠΠΑ και το θυμάμαι σαν τώρα στο Ζάγκρεμπ, Μάρτιος του 2020, πρωτοστατούσατε- να πάνε μαζί με την Αλβανία και να αρχίσουν τις ενταξιακές τους διαπραγματεύσεις, ενώ τίποτα δεν εφαρμοζόταν από την πλευρά της συμφωνίας. Πού το πάτε;

Έχετε πάθει απώλεια πρόσφατης μνήμης; Για εμένα είναι πια δεδομένο. Δεν θυμάστε τι λέγατε στη Βουλή ως αξιωματική αντιπολίτευση. Ως Κυβέρνηση, όμως, οφείλετε να σέβεστε την Αίθουσα. Αφήστε τα πολλά λόγια και τα παχιά, ρωτάω κάτι συγκεκριμένο: Δώστε μου μία έκθεση προόδου! Καταθέστε μας μία έκθεση προόδου! Αν δεν το κάνετε και στην απάντησή σας λέτε πάλι τα ίδια, τότε η Βουλή των Ελλήνων γνωρίζει ότι η Κυβέρνηση κάτι της κρύβει, ότι η Κυβέρνηση δεν θέλει να μιλήσει, ποιος ξέρει γιατί.

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, κύριε Υπουργέ, έχετε τον λόγο για τη δευτερολογία σας.

**ΚΩΝΣΤΑΝΤΙΝΟΣ ΦΡΑΓΚΟΓΙΑΝΝΗΣ (Υφυπουργός Εξωτερικών):** Καμμία απώλεια μνήμης, κύριε Λοβέρδο! Θυμόμαστε πάρα πολύ καλά τη συμφωνία, τις διαφωνίες μας με αυτή, την άποψη ότι είναι μία συμφωνία την οποία θα μπορούσαμε να είχαμε κάνει με διαφορετικό τρόπο, με διαφορετικούς όρους, με πιο ξεκάθαρες απόψεις οι οποίες θα έκαναν την εφαρμογή της πιο εύκολη και πιο απλή, αλλά παρ’ όλα αυτά, κύριε Λοβέρδο, καλούμαστε να την υλοποιήσουμε, διότι υπάρχει συνέχεια στο κράτος, διότι πρέπει να υλοποιήσουμε τη συμφωνία, καθ’ όσον ένα κομμάτι της είναι προς όφελος των εθνικών μας συμφερόντων και καλούμαστε να βρούμε τον τρόπο με τον οποίο θα την εφαρμόσουμε με τον καλύτερο δυνατό τρόπο, προσπερνώντας όλες τις δυσκολίες -πρακτικές και άλλες- τις οποίες η συμφωνία περιλαμβάνει.

Αυτό το οποίο έχουμε κάνει είναι να δουλέψουμε πολύ σκληρά σε διπλωματικό επίπεδο και έχετε δει τα δεκάδες ταξίδια που έχουμε κάνει στις χώρες της γειτονιάς μας, προκειμένου να δημιουργήσουμε τις προϋποθέσεις ώστε τα Δυτικά Βαλκάνια τελικά να γίνουν μέλη της Ευρωπαϊκής Ένωσης και η Ευρωπαϊκή Ένωση να μην κρύβει τις μαύρες τρύπες που υπάρχουν αυτή τη στιγμή στη γειτονιά μας.

Έχουμε προσφέρει τεχνική βοήθεια που έχει σχέση με την ανάκαμψη της χώρας, τεχνική βοήθεια σε πόρους οι οποίοι προέρχονται από την Ευρωπαϊκή Ένωση.

Έχουμε ισχυρή παρουσία στα Βαλκάνια και είμαστε πολιτικά παρόντες σε όλες τις εξελίξεις.

Υποστηρίζουμε τον Ελληνισμό σε όλες αυτές τις χώρες, υποστηρίζουμε σε επίπεδο οικονομικής διπλωματίας τις επιχειρήσεις που δραστηριοποιούνται σε όλες αυτές τις χώρες, χτίζουμε γέφυρες σε θέματα πολιτισμού, τεχνών.

Δημιουργούμε ένα γνωστικό επίπεδο το οποίο είναι απαραίτητο για να έρθουμε πιο κοντά.

Συνεργαζόμαστε σε κρίσιμους τομείς, όπως στους δύσκολους μήνες της πανδημίας, προσφέροντας τεχνική και άλλη βοήθεια σε όλες αυτές τις χώρες της γειτονιάς μας.

Χτίζουμε διάλογο, δημιουργούμε συζήτηση, αντιμετωπίζουμε θέματα και προωθούμε έργα ενεργειακού χαρακτήρα, όπως το interconnector, που θα φέρει φυσικό αέριο από τον TAP προς τη Βόρεια Μακεδονία και από εκεί στις υπόλοιπες χώρες της Βαλκανικής, όπως έχει ήδη ολοκληρωθεί -σχεδόν ολοκληρωθεί- το έργο του IGB που συνδέει την Ελλάδα με τη Βουλγαρία.

Χτίζουμε εμπιστοσύνη ανάμεσά μας, ώστε να μπορούμε με μία καλοπροαίρετη διάθεση να αντιμετωπίζουμε όλα τα θέματα που προβλέπονται από τη Συμφωνία των Πρεσπών και άλλα που δεν προβλέπονται από τη Συμφωνία των Πρεσπών, διότι οι καλοί γείτονες αντιμετωπίζουν τα θέματά τους ανεξαρτήτως του πλαισίου αυτής της συμφωνίας στην οποία αναφερθήκατε.

Δημιουργούμε σχέσεις καλής γειτονίας, δίνοντας δείγματα γραφής εμείς, παρακολουθούμε τα δείγματα γραφής που δείχνουν οι άλλοι και αντιδρούμε ανάλογα με βάση τα εθνικά συμφέροντα.

Κύριε Λοβέρδο, βλέπουμε στο μέλλον και είναι σημαντικό απ’ αυτή τη θέση να μην αντιδράς διαχειριζόμενος τη σημερινή κατάσταση μόνο, αλλά να βλέπεις πέντε, δέκα χρόνια μπροστά και να κάνεις υπεύθυνα αυτό που η πολιτική καλείται να κάνει, να χειρίζεται το συναίσθημα απέναντι στους γείτονές μας, τη γεωγραφία η οποία δεν αλλάζει, τη λογική που πρέπει να διέπει κάθε διμερή ή πολυμερή συμφωνία που υπογράφουμε μαζί τους και ταυτόχρονα να μπορούμε να αναλαμβάνουμε όπως πρέπει την ευθύνη πίσω από κάθε τι το οποίο κάνουμε, κάθε τι που οργανώνουμε και κάθε βήμα το οποίο ασκούμε στην πολιτική μας στα Βαλκάνια.

Η Συμφωνία των Πρεσπών είναι ένα κομμάτι από τη σχέση μας με τη Δημοκρατία της Βορείου Μακεδονίας. Υπάρχει και η διμερής μας σχέση μαζί της, υπάρχει το σύνολο των διπλωματικών ενεργειών που ασκούμε για να είμαστε καλοί γείτονες και να μπορούμε να δώσουμε δείγματα γραφής τόσο εμείς όσο και εκείνοι σε εμάς. Βλέπουμε, παρακολουθούμε και αντιδρούμε.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Kι εγώ σας ευχαριστώ, κύριε Υπουργέ.

Κυρίες και κύριοι συνάδελφοι, έχουν διανεμηθεί τα Πρακτικά της Τετάρτης 31 Μαρτίου 2021, της Πέμπτης 1 Απριλίου 2021, της Παρασκευής 2 Απριλίου 2021, της Δευτέρας 5 Απριλίου 2021, της Τετάρτης 7 Απριλίου 2021, της Πέμπτης 8 Απριλίου 2021, της Παρασκευής 9 Απριλίου 2021, της Δευτέρας 12 Απριλίου 2021, της Τετάρτης 14 Απριλίου 2021, της Πέμπτης 15 Απριλίου 2021, της Παρασκευής 16 Απριλίου 2021, της Δευτέρας 19 Απριλίου 2021 και της Τετάρτης 21 Απριλίου 2021 και ερωτάται το Σώμα αν τα επικυρώνει.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Συνεπώς τα Πρακτικά της Τετάρτης 31 Μαρτίου 2021, της Πέμπτης 1 Απριλίου 2021, της Παρασκευής 2 Απριλίου 2021, της Δευτέρας 5 Απριλίου 2021, της Τετάρτης 7 Απριλίου 2021, της Πέμπτης 8 Απριλίου 2021, της Παρασκευής 9 Απριλίου 2021, της Δευτέρας 12 Απριλίου 2021, της Τετάρτης 14 Απριλίου 2021, της Πέμπτης 15 Απριλίου 2021, της Παρασκευής 16 Απριλίου 2021, της Δευτέρας 19 Απριλίου 2021 και της Τετάρτης 21 Απριλίου 2021 επικυρώθηκαν.

Θα συζητηθεί η τρίτη με αριθμό 878/17-6-2021 επίκαιρη ερώτηση δεύτερου κύκλου του Βουλευτή Κέρκυρας του ΣΥΡΙΖΑ - Προοδευτική Συμμαχία κ. Αλέξανδρου - Χρήστου Αυλωνίτη προς την Υπουργό Πολιτισμού και Αθλητισμού, με θέμα: «Κατάργηση εισιτηρίου εισόδου στο Παλαιό Φρούριο της Κέρκυρας».

Κύριε Αυλωνίτη, έχετε τον λόγο για την πρωτολογία σας.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Ευχαριστώ, κύριε Πρόεδρε.

Ελπίζω στην ερώτησή μου η κ. Μενδώνη να μην απαντήσει όπως ο Υφυπουργός Εξωτερικών. Είναι τόσο απλή η ερώτηση που είμαι σίγουρος ότι θα είναι απλή και η απάντηση.

Θα μου πείτε γιατί μια τόσο απλή ερώτηση τη μετέτρεψα σε επίκαιρη ερώτηση. Απλώς με εμφαντικό τρόπο θέλω, κυρία Υπουργέ -και σας ευχαριστώ που ήλθατε να μου απαντήσετε- να τονίσω την ιδιαιτερότητα της σχέσης που συνδέει την περιτοίχιση της πόλης της Κέρκυρας, δηλαδή των δύο φρουρίων, με τον αστικό ιστό της. Είναι ένα θέμα που συζητείται πάρα πολύ έντονα εδώ και χρόνια στην πατρίδα μου. Δεν είμαστε οι μόνοι που έχουμε το μονοπώλιο, αγαπάμε πάρα πολύ την πόλη μας, την περιτοίχιση και τα φρούριά της και θα θέλαμε αυτά ουσιαστικά να γίνουν ένα όλο με τον ιστό της πόλης, ώστε να έχει διασύνδεση οικονομική, πολιτιστική και κυρίως κοινωνική η πόλη μας και οι κάτοικοί της με τα δύο αυτά φρούρια.

Γιατί λέω ότι θέλω εμφατικά να το τονίσω αυτό; Διότι μου έκανε πολύ μεγάλη εντύπωση το εξής γεγονός: Αναπτύχθηκε μια συζήτηση στην κοινωνία της Κέρκυρας λίγες μέρες πριν υποβάλω αυτή την επίκαιρη ερώτηση για το εισιτήριο που πρέπει να πληρώσει κάποιος για να μπει στο παλιό φρούριο, αλλά και το νέο φρούριο επίσης να είναι ελεύθερο, να μη χρειάζεται εισιτήριο.

Το εισιτήριο είναι πολύ καιρό εκεί, αλλά υπάρχει ουσιαστικά μια διακριτική δυνατότητα σ’ αυτόν που ελέγχει την είσοδο στο παλαιό φρούριο, εάν πάει κάποιος κάτοικος της Κέρκυρας προς την πλευρά του φρουρίου να αφήνεται ή σε κάθε περίπτωση να μη δημιουργείται ιδιαίτερο πρόβλημα.

Τώρα τελευταία, όμως, διεξάγεται μια πολύ μεγάλη συζήτηση, η οποία όπως σας είπα πριν από λίγο, έχει τα χαρακτηριστικά μιας μαζικής άποψης, συνολικής άποψης ότι το εισιτήριο στο φρούριο, το οποίο αποτελεί τμήμα της πόλης μας, θα πρέπει να καταργηθεί για τους πολίτες της Κέρκυρας και θα είναι μια πολύ καθαρή πολιτική και κοινωνική κίνηση από πλευράς του Υπουργείου σας το να το καταργήσετε. Φυσικά πληροφορούμαι ότι αυτό θα έλθει σε αντίθεση με τις θέσεις της Ευρωπαϊκής Ένωσης που θέλει και τους πολίτες της Ευρωπαϊκής Ένωσης να αντιμετωπίζονται με τον ίδιο τρόπο. Αν θα κόβουν εισιτήρια οι επισκέπτες της πόλης μας, το ίδιο θα πρέπει να κόβουν εισιτήριο και οι Κερκυραίοι πολίτες.

Υπ’ αυτή την έννοια σας ρωτάω αν γνωρίζετε αυτή τη δημόσια συζήτηση που διεξάγεται στην Κέρκυρα σχετικά με την αξιοποίηση των δύο φρουρίων στην κοινωνική και οικονομική ζωή του νησιού και αν ναι, σε ποιον σχεδιασμό υλοποίησης έχετε προχωρήσει μέχρι σήμερα και αν σκοπεύετε να εφαρμόσετε την κατάργηση του εισιτηρίου εισόδου στο φρούριο, έτσι ώστε να πάψει να υφίσταται αυτή η κατάφωρη αδικία εις βάρος της τοπικής κοινωνίας που σ’ έναν μεγάλο βαθμό εμποδίζεται να εισέλθει σ’ ένα τμήμα της πόλης της. Το θεωρεί ως τμήμα της πόλης της.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ, κύριε συνάδελφε.

Κυρία Υπουργέ, έχετε τον λόγο.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Ευχαριστώ πολύ, κύριε Πρόεδρε.

Κύριε Βουλευτά, ευχαριστώ πολύ για την ερώτησή σας. Πριν μπω στην ουσία, να σας πω ότι πράγματι ό,τι ισχύει για τους Έλληνες πολίτες οπουδήποτε της χώρας, ισχύει και για τους Ευρωπαίους πολίτες. Αυτό είναι δεδομένο και δεν μπορεί να γίνει κάτι διαφορετικό.

Το αντίτιμο το οποίο ισχύει σήμερα όχι μόνο στο Παλιό Φρούριο της Κέρκυρας, αλλά και στο σύνολο των οργανωμένων και επισκέψιμων αρχαιολογικών χώρων και μουσείων της χώρας, καθορίστηκε το 2019 από την κυβέρνηση ΣΥΡΙΖΑ. Μάλιστα, η κοινή υπουργική απόφαση των τότε Υπουργών Πολιτισμού, δηλαδή της κ. Ζορμπά και του κ. Στρατή, και του Αναπληρωτή Υπουργού Οικονομικών κ. Χουλιαράκη δημοσιεύτηκε λίγες μέρες πριν τις εθνικές εκλογές, την 1η Ιουλίου 2019. Επίσης, όπως κι εσείς είπατε -εγώ το συγκεκριμενοποιώ- το εισιτήριο στο Παλιό Φρούριο της Κέρκυρας θεσμοθετήθηκε το 1991. Είναι, δηλαδή, πάρα πολλές δεκαετίες πλέον.

Σύμφωνα με την ισχύουσα ΚΥΑ, η οποία καθορίζει το αντίτιμο του εισιτηρίου στην προκειμένη περίπτωση, όπως και σε όλους τους αρχαιολογικούς χώρους και τα μουσεία, η είσοδος είναι ελεύθερη για όλους τους επισκέπτες σε όλους τους αρχαιολογικούς χώρους της χώρας, άρα και της Κέρκυρας, συγκεκριμένες μέρες, όπως είναι η πρώτη Κυριακή κάθε μήνα από 1η Νοεμβρίου έως την 31η Μαρτίου, καθώς και συγκεκριμένες επίσημες γιορτές ή μέρες αφιερωμένες στα μνημεία και τον πολιτισμό, για παράδειγμα η 18η Μαΐου που είναι αφιερωμένη στη Διεθνή Ημέρα Μουσείων ή η 18η Απριλίου που είναι αφιερωμένη στη Διεθνή Ημέρα Μνημείων, αλλά και πολλές άλλες.

Επομένως οι κάτοικοι του νησιού δεν αποκλείονται από την επίσκεψη στο φρούριο. Υπάρχει η δυνατότητα να το επισκεφθούν στις συγκεκριμένες ημερομηνίες που δεν είναι λίγες, ενώ υπάρχει μέριμνα για την ελεύθερη είσοδο στους εργαζόμενους σε υπηρεσίες που βρίσκονται εντός του φρουρίου, καθώς και στους πολίτες που συναλλάσσονται μ’ αυτές, δηλαδή τα γενικά αρχεία του κράτους, τη δημόσια κεντρική βιβλιοθήκη της Κέρκυρας, στους φοιτητές και το προσωπικό του Τμήματος Μουσικών Σπουδών του Ιονίου Πανεπιστημίου. Επίσης, δεν καταβάλλουν αντίτιμο εισιτηρίου οι εργαζόμενοι και τα μέλη του Ιστιοπλοϊκού Ομίλου Κέρκυρας που στεγάζεται στο λιμάνι του Μανδρακίου του παλαιού φρουρίου. Άρα είναι πολύς ο κόσμος ο οποίος διευκολύνεται χωρίς να πληρώνει αντίτιμο του εισιτηρίου και δικαίως.

Σχετικά με το ερώτημά σας για την αξιοποίηση του παλαιού και του νέου φρουρίου, σας έχω πει απ’ αυτό το Βήμα της Βουλής σε προηγούμενες συζητήσεις μας ότι το θέμα της συνολικής ανάδειξης και αξιοποίησης των φρουρίων αποτελεί προτεραιότητα για το Υπουργείο Πολιτισμού. Σας θυμίζω ότι την πενταετία 2015 - 2019 δεν προχώρησε κανένα σχετικό έργο. Παρ’ όλα αυτά, όπως σας έχω πει, με δεδομένη την έλλειψη ενός στρατηγικού σχεδιασμού για την ανάδειξη των φρουρίων μετά από επίσκεψη που κάναμε στην Κέρκυρα και μετά από οδηγίες μου, οι συναρμόδιες υπηρεσίες του Υπουργείου Πολιτισμού προχώρησαν τις διαδικασίες για την εκπόνηση του σχεδίου διαχείρισης του παλαιού και του νέου φρουρίου. Οι προδιαγραφές για την εκπόνηση του διαχειριστικού σχεδίου εγκρίθηκαν από το αρχαιολογικό συμβούλιο τον Σεπτέμβριο του 2020. Το συγκεκριμένο διαχειριστικό σχέδιο ήδη εκπονείται στο πλαίσιο συνεργασίας του Εθνικού Μετσόβιου Πολυτεχνείου με τις αρμόδιες υπηρεσίες του Υπουργείου Πολιτισμού, δηλαδή, τη Διεύθυνση Βυζαντινών και Μεταβυζαντινών Αρχαιοτήτων, την Εφορεία Αρχαιοτήτων Κέρκυρας, τη Διεύθυνση Αναστύλωσης Βυζαντινών και Μεταβυζαντινών Μνημείων και τη Διεύθυνση Συντήρησης Αρχαίων και Νεότερων Μνημείων.

Συμπτωματικά ως προς τον χρόνο που συζητάμε εμείς εδώ σας λέω ότι από τις 9 έως τις 12 Ιουλίου κλιμάκιο των συναρμόδιων υπηρεσιών του Υπουργείου μαζί με την ερευνητική ομάδα του Πολυτεχνείου θα επισκεφθούν την Κέρκυρα για να οριοθετηθούν οι ανάγκες των δύο φρουρίων, να καταγραφούν τα προβλήματα και οι προτάσεις στο πλαίσιο που ήδη έχει εγκρίνει το Κεντρικό Αρχαιολογικό Συμβούλιο και ταυτόχρονα να διερευνηθεί η σύνδεσή τους με την παλιά πόλη της Κέρκυρας. Στο συγκεκριμένο διαχειριστικό σχέδιο προβλέπονται μεταξύ άλλων η συγκέντρωση του συνόλου των πληροφοριών σχετικά με τις παραμέτρους του ευρύτερου περιβάλλοντος των φρουρίων οι οποίες θα επηρεάζουν θετικά ή αρνητικά περιλαμβάνοντας την καταγραφή και την τεκμηρίωση συγκεκριμένων πραγμάτων, όπως του φυσικού και πολιτιστικού περιβάλλοντος των εν λόγω μνημείων για τη μελλοντική διασύνδεσή τους με τα άλλα πολιτιστικά αγαθά της πόλης για εκπαιδευτικούς τουριστικούς και επικοινωνιακούς σκοπούς. Δεύτερον, του πολεοδομικού περιβάλλοντος των φρουρίων. Τρίτον, των εμπλεκομένων φορέων και, τέταρτον, τον συσχετισμό των δύο φρουρίων με οικονομικές δραστηριότητες της περιοχής ιδιαίτερα του τουρισμού.

Αντιλαμβάνεστε νομίζω ότι με τα ανωτέρω έχει τεθεί σε τροχιά υλοποίησης ένα μεγάλο και φιλόδοξο πρόγραμμα για την ανάδειξη των δύο φρουρίων με στόχο να αξιοποιηθούν από το 2022 τα διαθέσιμα χρηματοδοτικά εργαλεία του νέου ΕΣΠΑ και του Ταμείου Ανάκαμψης. Οι προτάσεις που θα προκύψουν θα είναι ένα προϊόν διεπιστημονικής συνεργασίας σύμφωνα με τις διεθνείς συνθήκες, τις αρχές της επιστήμης και τον ν.3028/2002. Τα θέματα που άπτονται της λειτουργίας της πόλης είναι προφανές ότι με το τέλος της εκπόνησης του διαχειριστικού σχεδίου θα τεθούν σε διαβούλευση, ώστε να ληφθούν υπ’ όψιν οι προτάσεις και οι παρατηρήσεις των κατοίκων και των τοπικών φορέων.

Κλείνω, κύριε Βουλευτά, λέγοντας ότι είναι η πρώτη φορά που εκπονείται ένα συντεταγμένο σχέδιο για τη διαχείριση δύο πολύ σημαντικών μνημείων, του Νεότερου και του Παλιού Φρουρίου της Κέρκυρας που συμφωνώ απολύτως μαζί σας περιλαμβάνονται στη μνημειακή ολότητά της παλιάς πόλης της Κέρκυρας. Αυτό όμως θέλει σύστημα, προτάσεις από τους ειδικούς επιστήμονες, διαβούλευση με την πόλη και εν τέλει έργα. Έργα τα οποία την περίοδο 2015 - 2019 απλώς δεν αγγίχτηκαν.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κυρία Υπουργέ.

Κύριε συνάδελφε, κύριε Αυλωνίτη, έχετε τον λόγο για τη δευτερολογία σας.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Κυρία Υπουργέ, και στις άλλες ερωτήσεις που σας έχω υποβάλει και έχουν συζητηθεί εδώ έχετε μόνιμα την επωδό «επί κυβέρνησης ΣΥΡΙΖΑ» κ.λπ.. Τα φρούρια είναι εκεί αιώνες ολόκληρους. Συνεχώς ένα τέτοιο σημαντικό κοινωνικό θέμα το βάζετε μέσα στη διελκυστίνδα των κομματικών αντιπαραθέσεων. Αυτό δεν είναι σωστό κατά την άποψή μου. Έρχομαι ως βουλευτής Κέρκυρας να σας πω και να σας μεταφέρω τα προβλήματα της κοινωνίας και να επιδιώξω τη λύση τους. Αυτό το λέω γιατί υπάρχει μία σημαντικότατη διαφορά για την οποία δεν μου απαντήσατε. Το νέο φρούριο, το οποίο έχει ακριβώς τις ίδιες κατασκευαστικές προϋποθέσεις και είναι ενταγμένο στον κοινωνικό και οικονομικό ιστό της πόλης, δεν έχει εισιτήριο. Αντιθέτως το Παλαιό Φρούριο της Κέρκυρας έχει εισιτήριο. Κι όπως είπατε σωστά, θα πρέπει να εντάσσεται μέσα στην ενιαία πολιτική του Υπουργείου Πολιτισμού σε σχέση με την πληρωμή ενός αντιτίμου κατά την είσοδο του. Σωστά φαίνεται όμως. Διότι όπως και εσείς είπατε προηγουμένως μέσα στο παλαιό φρούριο -γι’ αυτό μιλάω για την ένταξη του ως τμήμα προς την παλιά πόλη- λειτουργεί το πανεπιστήμιο, λειτουργεί το ιστορικό αρχείο, η δημόσια βιβλιοθήκη, η βυζαντινή συλλογή της Κέρκυρας, οι υπηρεσίες του Υπουργείου Πολιτισμού, αίθουσες εκθέσεων και εκδηλώσεων, ελεύθεροι χώροι, πάμπολλες εκδηλώσεις. Κυρίως και πάνω από όλα το παλιό φρούριο συνδέεται άρρηκτα με την καθημερινότητα των πολιτών.

Τι ζητάει ο Κερκυραίος πολίτης; Στη βόλτα την οποία κάνει μέσα στην παλιά πόλη να έχει τη δυνατότητα να μπει στο φρούριό του και να κάνει μια βόλτα. Αντίθετα μου λέτε εσείς ότι δικαιολογημένα πρέπει να πληρώνει ένα εισιτήριο 3 ευρώ ή 6 ευρώ ανάλογα με την περίπτωση και αυτή η ανάγκη του να καλύπτεται αποκλειστικά και μόνο σε κάποιες μέρες που προσδιορίσατε προηγούμενα. Δεν ζητάμε αυτό, κυρία Υπουργέ. Ζητάμε τα δύο φρούρια να αντιμετωπίζονται με τον ίδιο τρόπο, να έχει πρόσβαση ο Κερκυραίος πολίτης και στα δύο με τον ίδιο τρόπο, χωρίς να πληρώνει εισιτήριο, ειδικά στο παλιό φρούριο. Να υλοποιηθεί γρήγορα από το σχέδιο διαχείρισης των δύο φρουρίων του παλιού και του νέου. Κυρίως και πάνω απ’ όλα να απαντήσει ο σχεδιασμός αυτός στο πώς μπορεί να ενταχθεί το παλαιό φρούριο και το νέο φρούριο στον κοινωνικό, οικονομικό και οικιστικό ιστό της πόλης. Αυτό θα είναι το μεγάλο επίτευγμα που όποια κυβέρνηση το κάνει θα προσφέρει σπουδαίες και θα έλεγα εθνικές υπηρεσίες σ’ αυτόν τον τόπο που έχει την έντονη ιστορική και πολιτιστική φόρτιση. Αυτό ζητάω και δεν ζητάω μια κομματική αντιπαράθεση του τύπου τι κάνετε εσείς το 2014, το 2015, το 2016 και το 2017.

Αντιλαμβάνεστε ότι αυτό που ζητάω είναι μία απλή πολιτική κίνηση, έτσι ώστε ο ομίλων Βουλευτής και κάτοικος της Κέρκυρας την οποία υπεραγαπά, όπως κι εσείς υπεραγαπάτε την πατρίδα σας, ή οποιοσδήποτε που δεν έχει την οικονομική δυνατότητα, να μπορεί όταν κάνει μια βόλτα να μπαίνει στο φρούριο και να κάνει τη βόλτα του. Τόσο απλά. Όσο πιο σύνθετο γίνεται το όλο θέμα, όσο πιο πολυσύνθετη είναι η απάντησή σας, τότε ξεφεύγουμε πολύ από την συγκεκριμένη απάντηση που ζητώ. Μπορείτε να εφαρμόσετε την ίδια οικονομική πολιτική, όπως στο νέο φρούριο; Δηλαδή, να μην πληρώνουν οι κάτοικοι της Κέρκυρας εισιτήριο. Αν υπάρχει πρόβλημα με την Ευρωπαϊκή Ένωση να το ξεπεράσουμε, έτσι ώστε να μην πληρώνει εισιτήριο κανένας που μπαίνει μέσα στο παλιό φρούριο, ανεξάρτητα από ποια χώρα είναι; Σ’ αυτό έχετε τη δυνατότητα να μου απαντήσετε; Αυτό είναι το ερώτημα και θα σας παρακαλούσα πάρα πολύ να μου το απαντήσετε στη δευτερομιλία σας.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε συνάδελφε.

Κυρία Υπουργέ, έχετε τον λόγο για τη δευτερολογία σας.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Κύριε Βουλευτά, νομίζω ότι ήμουν πολύ σαφής στην απάντησή μου, αλλά ίσως για κάποιον λόγο δεν θέλετε να την κατανοήσετε. Παρ’ όλα αυτά να ξεκαθαρίσουμε λίγο τα πράγματα για άλλη μια φορά. Κατ’ αρχάς δεν είναι επωδός ότι δεν έγινε τίποτα την περίοδο 2015 - 2019 κι ούτε έχω καμμία πρόθεση κομματικής αντιπαράθεσης. Είναι όμως μια πραγματικότητα αντικειμενική. Είναι τεσσεράμισι χαμένα χρόνια, είτε αρέσει είτε δεν αρέσει. Ο χρόνος, τα νούμερα, οι αριθμοί είναι κάτι το αντικειμενικό. Πάμε παρακάτω τώρα. Κατ’ αρχάς σάς απάντησα σ’ αυτό που ρωτήσατε με ένα βασικό επιχείρημα με αυτό το οποίο κάνουμε, το οποίο αν είχε γίνει μερικές δεκαετίες πριν ή τέσσερα χρόνια πριν ή πέντε χρόνια πριν, απλώς τώρα θα είχε τελειώσει.

Σας είπα ότι είναι προτεραιότητά μας τα δύο φρούρια και γι’ αυτό εκπονούμε αυτή τη στιγμή όχι μόνοι μας αλλά με το Μετσόβιο Πολυτεχνείο ένα συγκεκριμένο διαχειριστικό σχέδιο το οποίο θα δημιουργήσει το πλαίσιο για μια ολοκληρωμένη διαχείριση των δύο φρουρίων. Ήταν στρατηγική επιλογή να προχωρήσουμε στην εκπόνηση διαχειριστικού σχεδίου ώστε να καταγραφούν και να αντιμετωπιστούν ολιστικά όλα τα θέματα που σχετίζονται με τα φρούρια και την πόλη, εισάγοντας έναν στρατηγικό σχεδιασμό, θέτοντας προτεραιότητες, στόχους και χρονοδιαγράμματα και καλύπτοντας πλήρως όλες τις πτυχές της διαχείρισής τους σύμφωνα με τις σύγχρονες διεθνείς αντιλήψεις. Δεν είναι τόσο απλό να πούμε ότι καταργούμε ένα εισιτήριο για τους πάντες. Προφανώς έχουμε να κάνουμε με δημόσια έσοδα. Αυτά, λοιπόν, όλα είναι πράγματα τα οποία αξιολογούνται και κοστολογούνται. Είναι πράγματα τα οποία αποτελούν μέρος της διαχείρισης.

Επαναλαμβάνω για τρίτη φορά ότι το αποτέλεσμα του τρόπου διαχείρισης είναι το αποτέλεσμα αυτού του διαχειριστικού σχεδίου, του master plan, του στρατηγικού σχεδιασμού το οποίο ήδη εκπονούμε.

Στο Νέο Φρούριο της Κέρκυρας δεν έχουμε εισιτήριο, αλλά θα μπορούσαμε να βάλουμε εισιτήριο. Δεν το κάναμε ακριβώς, γιατί αυτή τη στιγμή δεν έχει νόημα όταν εκπονούμε ένα τέτοιο διαχειριστικό σχέδιο. Το διαχειριστικό αυτό σχέδιο θα τεκμηριώσει τα πάντα ολιστικά και τότε θα δει το Υπουργείο Πολιτισμού τι θα κάνει. Θα δούμε τι θα κάνουμε.

Από την άλλη πλευρά, είπα αρκετά αναλυτικά ότι όλοι όσοι έχουν οποιαδήποτε επαγγελματική, εκπαιδευτική ή άλλη εργασιακή σχέση με τον χώρο δεν πληρώνουν εισιτήριο και αυτοί είναι πάρα πολύ. Αυτό να μην το λησμονούμε.

Από την άλλη πλευρά, στα δύο φρούρια αυτή τη στιγμή -έτσι, για να σας δώσω μια συνολική εικόνα- εκπονούνται διάφορα έργα, όπως είναι η αποκατάσταση του τμήματος των οχυρώσεων και έργα για τη βελτίωση της προσβασιμότητας των ατόμων με αναπηρία, η ανάδειξη του προμαχωνικού μετώπου στο Παλαιό Φρούριο της Κέρκυρας, η πρόσβαση στον χώρο της θαλάσσιας τάφρου και του προμαχώνα Savorgnan. Η σημασία των μνημείων και της ίδιας της παλιάς πόλης της Κέρκυρας, που αποτελεί μια από τις σημαντικότερες οχυρωμένες πόλεις της Μεσογείου με τεχνικές κατασκευές τεράστιας κλίμακας, μάς οδήγησε στην επιλογή αυτή, να γίνεται το διαχειριστικό σχέδιο και συγχρόνως να εκπονούνται έργα.

Η Κέρκυρα ενδιαφέρει απολύτως το Υπουργείο Πολιτισμού. Σας θυμίζω ότι η αποκατάσταση του προμαχώνα Martinengo έχει ήδη ενταχθεί στα έργα που χρηματοδοτούνται από το Ταμείο Ανάκαμψης.

Να είστε βέβαιος ότι τα έργα και οι δράσεις που θα προταθούν από το υπό εκπόνηση διαχειριστικό σχέδιο των δύο φρουρίων θα συμβάλλουν απολύτως στην οικονομική και κοινωνική ανάπτυξη του τόπου με απόλυτο σεβασμό στην οικουμενική αξία του μνημειακού συνόλου της παλιάς πόλης της Κέρκυρας γιατί όλα αυτά συνδέονται μεταξύ τους. Όμως, το σχέδιο θα τελειώσει, θα εγκριθεί και θα εφαρμοστεί.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εμείς ευχαριστούμε, κυρία Υπουργέ.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων. Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Με τη συναίνεση του Σώματος και ώρα 18.26΄ λύεται η συνεδρίαση για αύριο, ημέρα Τρίτη 29 Ιουνίου 2021 και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που σας έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**